text:
KAROLO YA BORARO
Ge re Kgopišitšwe
—Ge re na le “Lebaka la go ba le Pelaelo”
“Kgaetšedi yo mongwe ka phuthegong o be a nagana gore ke mo utsweditše tšhelete. Ba bangwe ka phuthegong ba ile ba tseba ka taba yeo gomme ba thoma go tšea lehlakore. Mafelelong, kgaetšedi yoo o ile a lemoga gore ga se nna ke mo utsweditšego tšhelete. Le ge a ile a kgopela tshwarelo, go be go le thata go mo lebalela ka seo a ntirilego sona.”—Linda.
NA O ikwa go swana le Linda, yoo a ilego a kgopišwa ke ditiro tša modumedigotee le yena? Ka manyami ba bangwe ba ile ba kgopišwa ke boitshwaro bja ditho tša phuthego moo tswalano ya bona le Modimo e ilego ya thoma go fokola. Na le wena o diragaletšwe ke se se swanago?
Na go na le yo a ka re ‘Aroganyago le Lerato la Modimo’?
Ke therešo gore re ka hwetša go le thata go lebalela modumedigotee le rena yo a re kgopišitšego. Go ba gona, Bakriste ba swanetše go ratana. (Johane 13:34, 35) Re ka nyama le go kwa bohloko ge re kgopišitšwe ke modumedigotee le rena.—Psalme 55:12.
Beibele e bolela gore go na le dinako tšeo Bakriste ba ka dirago gore ba bangwe ba be le “lebaka la go ba le pelaelo.” (Bakolose 3:13) Lega go le bjalo, re ka thatafalelwa ke go lebeletšana le boemo bjoo ge bo re diragalela. Re ka thušwa ke’ng? Ela hloko melao ya motheo e meraro:
Tatago rena wa legodimong o bona dilo ka moka. Jehofa o bona dilo ka moka tšeo di diregago, go akaretša go hloka toka le tlaišego yeo re lebeletšanago le yona. (Baheberu 4:13) Go feta moo, Jehofa o re kwela bohloko ge re tlaišega. (Jesaya 63:9) Le ka mohla ga a dumelele “tlalelo goba tlaišo” goba selo le ge e le sefe, go akaretša le modumedigotee, go “re aroganya le lerato la Modimo.” (Baroma 8:35, 38, 39) Le rena ga se ra swanela go dumelela selo le ge e le sefe goba motho le ge e le ofe go re aroganya le Jehofa.
Go lebalela ga se phošo. Ge re lebalela bao ba re kgopišitšego, ga se gore re bebofatša le go lokafatša ditiro tša bona goba go di hlokomologa. Gopola gore Jehofa le ka mohla ga a amogele sebe, eupša o a se lebalela ge e ba go na le lebaka le le kwagalago la go dira bjalo. (Psalme 103:12, 13; Habakuku 1:13) Ge e le gabotse, Jehofa o re kgothaletša gore re mo ekiše ka go lebalela ba bangwe. Ga a “dule a befetšwe go iša mehleng ya neng le neng.”—Psalme 103:9; Mateo 6:14.
Re a holega ge re sa boloke sekgopi. Ka tsela efe? Nagana ka boemo bjo bo latelago. O kuka leswika leo le imelago ka letsogo le tee. Go ka ba bonolo go dula o le kukile ka nakwana. Eupša go thwe’ng ge o leka go le kuka ka nako e telele? O be o ka kgotlelela nako e kaakang—metsotso e itšego, iri goba go feta moo? Ga go pelaelo gore letsogo la gago le be le tla lapa! Therešo ke gore, boima bja leswika bo ka se fetoge. Eupša go le kuka ka nako e telele go tla dira gore le imele le go feta. Go bjalo le ka go boloka sekgopi. Ge re dula re bolokile sekgopi, go sa šetšwe gore ke se senyenyane gakaakang—re ikgobatša le go feta. Ga go makatše ge Jehofa a re kgothaletša gore re se boloke sekgopi. Ruri re a holega ge re sa boloke sekgopi.—Diema 11:17.
“Go be go le Bjalo ka ge Eka Jehofa o Bolela le Nna”
Linda o thušitšwe ke’ng gore a se boloke sekgopi ka morago ga gore modumedigotee a mo sware gampe? Se sengwe sa dilo tšeo di mo thušitšego e bile go naganišiša ka Mangwalo ao a bolelago ka go lebalela. (Psalme 130:3, 4) Linda o thušitšwe kudu ke go tseba gore Jehofa o a re lebalela ge e ba le rena re lebalela ba bangwe. (Baefeso 4:32–5:2) Ge a hlalosa kamoo mangwalo ao a mo thušitšego, o re: “Go be go le bjalo ka ge eka Jehofa o bolela le nna.”
Ge nako e dutše e eya, Linda o ile a tlogela go boloka sekgopi. O ile a lebalela kgaetšedi yoo ka bolokologi, gomme ga bjale yena le kgaetšedi yoo ke bagwera ba bagolo. Linda o tšwela pele a hlankela Jehofa. Kgodišega gore Jehofa o nyaka go go thuša gore o dire se se swanago.


c: text/html

text:
Nka Dira Bjang Gore Batswadi ba ka ba Mpote?
Seo o ka se dirago
Ela se hloko: Ka kakaretšo, na boitshwaro bja gago bo nea batswadi ba gago lebaka la gore ba se go bote?
Ka mohlala, moapostola Paulo o ngwadile gore: “
Re rata go itshwara ka go botega dilong tšohle.” (Baheberu 13:18) Ipotšiše gore: ‘Ke itlhatsetše ke botega gakaaka’ng ge ke be ke botša batswadi ba ka moo ke yago gona le seo ke tla bego ke se dira?’
Lori
“
Ke be ke romela melaetša ka sephiring ka e-mail go mošemane yo a itšego yo ke bego ke mo rata. Batswadi ba ka ba ile ba tseba ka seo gomme ba mpotša gore ke kgaotše go dira bjalo. Ke ile ka ba holofetša gore ke tla kgaotša eupša ka se kgaotše. Se se ile sa tšwela pele se direga ka lebaka la ngwaga. Ke be ke romela mošemane yoo melaetša, batswadi ba ka ba tsebe ka seo ke moka ke kgopele tshwarelo gomme ke holofetše go kgaotša, eupša ke boeletše seo. Seo se ile sa fihla bokgoleng bja gore batswadi ba ka ba se sa hlwa ba mpota selong le ge e le sefe!”
O nagana gore ke ka baka la’ng batswadi ba Lori ba ile ba kgaotša go mmota?
Ge e ba o be o le motswadi wa Lori, nkabe o ile wa dira’ng, gona ka baka la’ng?
Lori o be a swanetše go itshwara bjang ka tsela yeo e bontšhago gore a ka botwa ka morago ga gore batswadi ba gagwe ba boledišane le yena la mathomo ka bothata bjoo?
Beverly
“
Batswadi ba ka ba be ba sa bote gore nka itshwara gabotse ge ke le gare ga bašemane, eupša ga bjale ke kwešiša lebaka. Ke be ke bapala ka lerato le bašemane ba mmalwa bao ba bego ba mpheta ka nywaga e mebedi. Le gona, ke be ke fetša diiri tše dintši ke boledišana le bona ka mogala gomme ge re le dipokanong ke be ke tla boledišana le bona feela. Batswadi ba ka ba ile ba nkamoga mogala wa ka lebaka la kgwedi gomme ba be ba gana ke eya mafelong ao bašemane bao ba bego ba eba go ona.”
Ge e ba le be le le ba batswadi ba Beverly, nkabe le ile la dira’ng, gona ka baka la’ng?
Na o nagana gore dithibelo tšeo batswadi ba Beverly ba mo neilego tšona di be di le thata? Ge e ba go le bjalo, ke ka baka la’ng?
Beverly o be a ka dira’ng gore batswadi ba gagwe ba mmote gape?
Go Botwa Gape
Seo o ka se dirago
Sa pele, swaya dikarolo tšeo batswadi ba gago ba se sa go botago go tšona
Go boa gae ka nako e beilwego
Go phetha dikholofetšo tša ka
Go boloka nako
Go diriša tšhelete ka bohlale
Go phetha mediro ya ka gae
Go tsoga ka nako ka ntle le go ngongorega
Go hlwekiša phapoši ya ka
Go bolela therešo
Go diriša mogala goba khomphutha ka tekatekano
Go amogela diphošo le go kgopela tshwarelo
Tše dingwe
Sa bobedi, dira keno. Ipeele pakane ya go itlhatsela o botega dikarolong tšeo o di swailego. Latela keletšo ya Beibele yeo e rego: “
Lahlang semelo sa kgale seo se dumelelanago le tsela ya lena ya pele ya boitshwaro.” (Baefeso 4:22) Ge nako e dutše e eya, batho ka moka, go akaretša le batswadi ba gago, ba tla bona tšwelopele ya gago.—1 Timotheo 4:15.
Sa boraro, bolela le batswadi ba gago ka seo o ikemišeditšego go se dira. Go e na le go ngongorega ka gore ba swanetše go go bota ka mo go oketšegilego, ba botšiše ka tlhompho gore ke eng seo ba naganago gore o swanetše go se dira gore ba go bote.
Temošo: O se ke wa letela gore batswadi ba gago ba fetoše dithibelo tša bona ka pela. Ka ntle le pelaelo ba tla nyaka go kgodišega gore o tla dira ka go dumelelana le dikholofetšo tša gago. Diriša nako ye bakeng sa go itlhatsela o le yo a botegago. Ge nako e dutše e eya, mo gongwe batswadi ba gago ba ka go bota ka mo go oketšegilego le go go nea tokologo e oketšegilego. Se ke se se diragaletšego Beverly yo a tsopotšwego pejana. O re: “Go thata kudu go dira gore batho ba bangwe ba go bote eupša go bonolo kudu go dira gore ba se sa go bota.” O oketša ka gore: “Ga bjale batswadi ba ka ba a mpota gomme seo se a nthabiša!”
Therešo e sa fetogego: Ge o botega kudu, le wena o tla botwa kudu.

robotstxt: allowed

filter: keep


text:
OCTOBER 21, 2016
ITALY
Lesolo la Dihlatse la go Homotša Batho ka Morago ga Tšhišinyego e Kgolo ya Lefase Kua Italy
KGWEDING ka moka ya September 2016, Dihlatse tša Jehofa di be di nea batho makasine wa Morokami wo o bego e bolela ka khomotšo kua motsengmošate wa Italy e lego Rome. Sehlogo sa wona seo se rego, “O ka Hwetša Kae Khomotšo?” e be e le sona seo Dihlatse di bego di se diriša lesolong la lefase ka moka. Dihlatse di ile tša dira maiteko a magolo a go nea batho khomotšo e tšwago ka Beibeleng bogareng bja Italy, moo tšhišinyego ya lefase ya bogolo bja 6,2 e ilego ya hlasela ditikologo tša Lazio, Marche le Umbria ka di-24 tša August 2016. Tšhišinyego yeo e bolaile batho ba e ka bago ba 300 gomme ba 2 000 ba ile ba šala ba se na mo ba dulago.
Christian Di Blasio, e lego seboleledi sa Dihlatse tša Jehofa kua Italy, o re: “Lesolo le la lefase ka moka le be le diretšwe go homotša batho ba dinageng ka moka le maemong ka moka, eupša mo Italy, re be re lebišitše tlhokomelo go bao ba kgomilwego kudu ke tšhišinyego ya lefase gotee le mathata a bao ba bego ba thuša ka modiro wa tlhakodišo.”
Le ge go na le diphuthego tše 15 tša Dihlatse tša Jehofa tikologong yeo e wetšwego ke kotsi, ga go na Dihlatse tšeo di hlokofetšego goba tšeo di gobetšego kudu. Lega go le bjalo, dintlo tše tharo tša Dihlatse di ile tša wa gomme tše dingwe tša senyega. Morena Di Blasio o boletše gore, Dihlatse tše dingwe tšeo di senyagaletšwego ke dintlo di ile tša dira boiteko bja go homotša baagišani ba tšona di diriša makasine wo o bolelago ka khomotšo. Go oketša moo, Dihlatse tšeo di phologilego tšhišinyegong ya lefase yeo e diregilego pejana di ile tša boledišana le bao ba kgomilwego ke tšhišinyego yeo e sa tšwago go direga. Morena Di Blasio o re: “Bao ba bego ba thuša batho modirong wa tlhakodišo ba boletše gore molaetša wa Beibele o ba homoditše kudu, ka go re’alo ba nyaka go dira sohle seo ba ka se kgonago go homotša batho ba bangwe bao ba tlaišegago.”
Ba Ditaba:
Bakeng sa Dinaga tše Dingwe: David A. Semonian, Ofisi ya Ditaba tša Setšhaba, 1-718-560-5000
Italy: Christian Di Blasio, 39-06-872941


text:
Ruta Bana ba Gago
Timotheo—O be a Itokišitše e Bile a Ikemišeditše go Hlankela
“NA O itokišitše?” Na o kile wa botšišwa potšišo yeo?— Motho yo a go botšišitšego a ka ba a be a e-ra gore: ‘Na o na le dipuku tša gago tše ithutwago? Na o badile karolo yeo o tlago go ithuta yona?’ Ka ge re tla bona, Timotheo o be a itokišitše.
Timotheo o be a bile a ikemišeditše. Na o tseba gore se se ra go re’ng?— Ge Timotheo a be a laletšwa go tlo hlankela Modimo, o ile a ba le kgopolo e swanago le ya yo mongwe wa bahlanka ba Modimo yo a ilego a re: “Ké nna é, nthomê!” (Jesaya 6:8) Ka baka la gore o be a itokišitše e bile a ikemišeditše go hlankela, Timotheo o ile a phela bophelo bjo bo thabišago kudu. Na o ka rata go kwa ka bjona?—
Timotheo o belegwe mo e ka bago dikhilomithara tše makgolo kgole le Jerusalema, kua Lisitara. Makgolo’agwe Loisa le mmagwe Yunise, e be e le baithuti ba babotse ba Mangwalo. Gaešita le ge Timotheo e be e sa le ngwana, ba ile ba thoma go mo ruta Lentšu la Modimo.—2 Timotheo 3:12; Johane 15:20.
Moapostola Paulo, a e-na le Baranaba, o ile a etela Lisitara ka lekga la mathomo leetong la gagwe le letelele la go bolela Ebangedi, mohlomongwe ge Timotheo e be e sa le mofsa yo a lego mahlalagading. E ka ba e bile ka yona nako ye moo mmago Timotheo le makgolo’agwe e ilego ya ba Bakriste. Na o ka rata go kwa ka mathata ao Paulo le Baranaba ba ilego ba lebeletšana le ona?— Ee, batho bao ba bego ba sa rate Bakriste ba ile ba kgatla Paulo ka mafsika, ba mo wišetša fase gomme ba mo gogela ka ntle ga motse. Ba be ba nagana gore o hwile.
Bao ba bego ba dumela seo Paulo a bego a se ruta ba ile ba mo dikanetša gomme o ile a tsoga. Ka letšatši le le latelago, Paulo le Baranaba ba ile ba tloga, eupša ba ile ba boela Lisitara ka moragonyana ga moo. Ge ba boetše moo, Paulo o ile a nea polelo le go botša barutiwa gore: “Re swanetše go tsena mmušong wa Modimo ka ditlaišego tše dintši.” (Ditiro 14:8-22) Na o tseba gore Paulo o be a e-ra go re’ng?— O be a e-ra gore, ba bangwe ba be ba tla tlaiša bao ba bego ba hlankela Modimo. Paulo ka morago o ile a ngwalela Timotheo gore: ‘Bohle bao ba ratago go phela bophelo bja go boifa Modimo ba tla hlomarwa.’—2 Timotheo 3:12; Johane 15:20.
Ka morago ga ge Paulo le Baranaba ba tlogile Lisitara, ba ile ba boela gae. Ka morago ga dikgwedi tše itšego, Paulo o ile a kgetha Silase gore a sepele le yena gomme bobedi bja bona ba ile ba boela morago go yo matlafatša bao ba bego ba sa tšwa go ba barutiwa mafelong ao Paulo a ilego a a etela. Ge ba fihla Lisitara, Timotheo o swanetše go ba a be a thabetše gakaakang go bona Paulo gape! Timotheo o ile a thaba kudu le go feta ge a be a laletšwa go sepela le Paulo le Silase. Timotheo o ile a amogela taletšo yeo. O be a itokišitše e bile a ikemišeditše go sepela.—Ditiro 15:40–16:5.
Boraro bja bona ba ile ba tšea leeto gotee, ba sepela dikhilomithara tše dintši gomme ka morago ba sesa ka sekepe. Ge ba fihlile lebopong ba ile ba sepela ba leba Thesalonika kua Gerika. Gona moo, ba bantši ba ile ba fetoga Bakriste. Eupša ba bangwe ba be ba befetšwe gomme ba bopa sehlopha sa bahlola-mpherefere. Bophelo bja Paulo, Silase le Timotheo bo be bo le kotsing, ka baka leo ba ile ba tloga moo ba leba Berea.—Ditiro 17:1-10.
Paulo o be a tshwenyegile ka bao ba bego ba sa tšwa go ba badumedi kua Thesalonika, ka gona o ile a romela Timotheo gore a boele moo. Na o tseba gore ke ka baka la’ng?— Paulo ka morago o ile a hlalosetša Bakriste ba Thesalonika gore: ‘E le gore a le tiiše le go le homotša, gore go se be le yo a ka akga-akgwago ke ditlaišo tše.’ Na o tseba gore ke ka baka la’ng Paulo a ile a romela lesogana Timotheo kabelong ye e kotsi gakaakaa?— Go ba gona, Timotheo o be a sa tsebje kudu ke baganetši, le gona o be a ikemišeditše go ya moo. Seo se ile sa nyaka sebete gakaakang! Ketelo ya gagwe e bile le mafelelo afe? Ge Timotheo a be a boela go Paulo, o ile a mmotša ka tsela yeo Bathesalonika ba bego ba botega ka gona. Ka gona, Paulo o ile a ba ngwalela gore: ‘Re homotšegile ka lena.’—1 Bathesalonika 3:2-7.
Timotheo o ile a hlankela le Paulo nywageng e lesome e latetšego. Ke moka, Paulo o ile a golegwa kua Roma gomme Timotheo, yoo a bego a sa tšwa go lokollwa kgolegong, o ile a ya go yo ba le Paulo. Ge a be a le kgolegong, Paulo o ile a ngwalela Bafilipi lengwalo, mohlomongwe a diriša Timotheo bjalo ka mongwaledi. Paulo o itše: ‘Ke holofetše go romela Timotheo go lena, gobane ga ke na yo mongwe yo a botegago go swana le yena le yo a tlago go le hlankela gakaone.’—Bafilipi 2:19-22; Baheberu 13:23.
Mantšu ao a swanetše go ba a ile a thabiša Timotheo gakaakang! Paulo o ile a rata Timotheo kudu ka gobane o be a itokišitše e bile a ikemišeditše go hlankela. Re holofela gore le wena o tla dira se se swanago.


text:
AUGUST 4, 2015
RUSSIA
Kgorokgolo ya Tsheko ya Russia e tla Theetša Molato wa go Fediša Mokgatlo wa Bodumedi Toropong ya Abinsk
Ka August 5, 2015, Kgorokgolo ya Tsheko ya Russia e ile ya theetša boipiletšo bja Mokgatlo wa Bodumedi wa Dihlatse tša Jehofa toropong ya Abinsk. Kgoro ya tsheko ya Abinsk ka go latela maano a dikgoro tša tsheko tša Taganrog le Samara, e ile ya fediša mokgatlo wa bodumedi wa Dihlatse tša Jehofa mathomong a ngwaga wo.
Mabaka a Maaka a go Fediša Mokgatlo
Phuthego ya Dihlatse tša Jehofa toropong ya Abinsk e na le ditho tše e ka bago tše 100, tšeo tše dingwe tša tšona e lego bakgalabje le bakgekolo. Mokgatlo wo wa bodumedi toropong ya Abinsk o ngwadišitšwe ka November 1999 gomme ke mokgatlo wa semolao wo o laolago Diholo tša Mmušo tšeo e lego mafelo a borapedi a Dihlatse tša Jehofa.
Ka December 2012 le ka October 2013, balaodi ba mmušo ba ile ba phara Dihlatse tša Jehofa tše pedi tša toropong ya Abinsk molato wa go tshela molao ka ge di ile tša fa batho dipuku tšeo go thwego di bontšha go fišegela bodumedi ka mo go fošagetšego. Dihlatse tše ka bobedi di be di tšewa gore ke tša phuthego ya toropong yeo, eupša e be e se tša Abinsk. Motšhotšhisi o ile a hlokomologa taba ye gomme a diriša ditatofatšo tša banna ba tšeo di se nago moo di theilwego gona e le lebaka la go fediša Mokgatlo wa Bodumedi wa Dihlatse tša Jehofa.
Ka baka la ditatofatšo tše, ka March 4 2015, Kgoro ya Tsheko ya Krasnodar e ile ya dira phetho ya “gore Mokgatlo wa Bodumedi wa Dihlatse tša Jehofa wa Toropong ya Abinsk . . . o fišegela bodumedi ka mo go fošagetšego le gore o swanetše go fedišwa le go phumolwa lenaneong la Uniform State Register of Legal Entities (mokgatlo wa mmušo wa go ngwadiša mekgatlwana e mengwe).” Kgoro e phethile gape ka gore Holo ya Mmušo ya Dihlatse ya Abinsk e be ka tlase ga taolo ya Mmušo. Ge e ba Kgorokgolo ya Tsheko e dumelelana le phetho yeo, gona Dihlatse tša Abinsk di tla lahlegelwa ke ntlo ya tšona ya borapedi.
Go Diriša Maanomabe a Dikgoro tše Dingwe tša Tsheko
Ka go diriša gampe Molao wa Naga wa go Fediša Mediro ya Bao ba Fišegelago Bodumedi ka mo go Fošagetšego, balaodi ba mmušo ba Abinsk ba ile ba diriša maano ao a ilego a dirišwa ke balaodi ba mmušo ba Taganrog le Samara a go fediša Mekgatlo ya Bodumedi ya Dihlatse tša Jehofa ditoropong tše. Go swana le seo se diregilego Abinsk, ditatofatšo tša gore mediro ya Dihlatse e fišegela bodumedi ka mo go fošagetšego ga di na motheo. Dihlatse tša Jehofa tša Taganrog le Samara di leka ka thata go ikemela kgorong ya tsheko kgahlanong le ditatofatšo tše tša maaka. Di dirile boipiletšo Kgorong ya Tsheko ya Ditokelo tša Batho ya Yuropa mabapi le go gatakelwa ga tokologo ya tšona ya bodumedi.
Kgotlelelo ya Dihlatse tša Jehofa tša Abinsk
Sehlopha se senyenyane sa Dihlatse tša Jehofa tša Abinsk se tla tšwela pele ka mediro ya sona ya bodumedi go swana le Dihlatse tše dingwe lefaseng ka moka. Lega go le bjalo, Dihlatse tša Jehofa di holofela gore Kgorokgolo ya Tsheko ya Russia e tla lemoga go hloka toka ga phetho ya kgoro ya tsheko ya tlasana gomme ya dumelela Dihlatse tša toropong ya Abinsk go tšwela pele di bokana ka khutšo mafelong a tšona a borapedi.


text:
DISWANTŠHO TŠA KGALE | TAELO
Na ba Tšhošetša ba Diriša Leina la Modimo?
“Ge e ba le sa dire se . . . ka thušo ya Modimo, re tla le hlasela, gomme re tla lwa le lena ka mahlakoreng ka moka le ka tsela e nngwe le e nngwe yeo re e kgonago, gomme ra le dira gore le ikokobeletše joko le go kwa Kereke le Kgoši; gomme re tla tšea basadi ba lena le bana ba lena ra ba dira makgoba, . . . e bile re tla le amoga thoto ya lena gomme ra le gobatša kamoo re ka kgonago. . . . Mahu le dikgobalo tšeo di tlago go tlišwa ke seo, e tla ba e le phošo ya lena, e sego ya Kgoši, goba ya rena.”
GE GO ntšhwa dipego tša mmušo, ye e ka ba e nngwe ya tšeo di makatšago kudu. Ke karolo ya kgoeletšo yeo e tsebjago e le Taelo, el Requerimiento ka Sepania, yeo karolong ya lekgolong la bo-16 la nywaga, bafenyi ba Masepania ba ilego ba swanelwa ke go e balela godimo ge ba be ba fihla dinageng tša Amerika ka morero wa go yo di thopa.
Ke’ng seo ge e le gabotse bafenyi ba bego ba se botša batho ba dinageng tšeo, gona ka baka la’ng?
Go Sokologela Bokatholikeng ka Kgapeletšo
Kapejana ka morago ga ge Columbus a fihlile dinageng tša Amerika ka 1492, Sepania le Portugal di ile tša bolela gore di be di ena le tshwanelo ya go buša dinaga tšeo tše difsa. Ka ge ditšhaba tšeo tše pedi di be di tšea mopapa e le moemedi wa Kriste wa lefaseng, di ile tša mo kgopela gore a rarolle ngangišano yeo ya tšona. Ka tlhahlo ya mopapa, kereke e ile ya arolela Sepania le Portugal dinaga tšeo tše difsa
Ge phenyo e be e dutše e tšwela pele, dikgoši tša Sepania di ile tša nyaka go dumelela bafenyi gore ba ikhole ka batho. Masepania a ile a bolela gore ka ge mopapa a dirile dilo legatong la Modimo ka go ba abela dinaga tšeo, bafenyi ba be ba lokologile go ka laola badudi ba tšona ba setlogo gotee le dithoto tša bona le go fokotša tokologo ya bona.
Masepania a ile a ngwala lengwalo la go tsebiša badudi ba dinageng tšeo ka phetho ya mopapa. Badudi ba be ba swanetše go amogela Bokriste gomme e be balata ba kgoši ya Sepania. Ge ba be ba ka gana, Masepania a be a ipona a swanelwa ke go lwa ntwa yeo go thwego ke ya toka le badudi ba moo leineng la Modimo.
“Go be go bewa mabaka ka gore, bošoro bo be bo lokafatšwa ge go phethwa toka. Ka baka leo, Sepania e ile ya swanelwa ke go hlama mabaka a gore seo e be e le toka.”—Francis Sullivan, moprofesara wa thutatumelo wa mo-Jesuit
“Ya go Hloka Toka, ya go se Hlomphe Modimo, ya go Leša Dihlong”
Kgoši ya Sepania e ile ya dira gore Taelo yeo e balwe bakeng sa go lokolla letswalo la yona le go lokafatša diphenyo tša dikoloni. Bafenyi gantši ba be ba bala kgoeletšo ba nametše dikepe tša bona goba ba le nageng pele ga badudi bao ba bego ba sa kwešiše maleme a Yuropa pele ba ka hlasela. Ka dinako tše dingwe lengwalo leo le be le balwa pele ga mekutwana yeo e bego e se na motho yeo beng ba yona ba bego ba tšhabile ka baka la go boifa.
Maiteko a a go sokolla batho ka kgapeletšo a ile a feleletša ka tšhollo e kgolo ya madi. Ka mohlala, mo e ka bago Maaraucania a 2 000 a ile a bolawa ntweng kua Chile ka 1550. Ge e le mabapi le bao ba šetšego, mofenyi Pedro de Valdivia o ile a botša kgoši gore: “Ba 200 ba ripilwe diatla le dinko ka baka la bonganga bja bona, ka ge ke ile ka romela batseta gantši go bona le go ba nea ditaelo [Taelo] ke laetšwe ke Wena Kgoši.” *
Go balwa ga Taelo ye go ka ba go be go lokolla matswalo a bahlasedi. Lega go le bjalo, ga se ya ka ya godiša bodumedi bja Masepania. Moperisita wa moromiwa wa lekgolong la bo-16 la nywaga Bartolomé de las Casas, e lego hlatse e bonego ka mahlo ya ditlamorago tša Taelo yeo, o ngwadile gore: “Taelo ye ruri e be e le ya go hloka toka, ya go se hlomphe Modimo, ya go leša dihlong, ya go tena le ya go hloka tlhaologanyo! Nka se bolele ka botumo bjo bobe bjoo e bo baketšego bodumedi bja Bokriste.” Mmegi wa ditaba tša histori Gonzalo Fernández de Oviedo o llile ka gore bošoro bjo bo šiišago bjo bo dirilwego kgahlanong le badudi ba setlogo ba dinageng tša Amerika bo dirile gore pono ya bona ya mathomo ka Bokriste e be e fošagetšego kudu.
Na Modimo o swanetše go solwa bakeng sa bošoro bjo bo šiišago bjo bo dirilwego ke baetapele ba dipolitiki le ba kereke, bjoo go thwego bo dirilwe leineng la gagwe? Beibele e re: “Go dira tše kgopo a go be kgole le Modimo wa therešo, le go dira ka go hloka toka a go be kgole le Ramatlaohle!”—Jobo 34:10.
^ ser. 12 Go ya ka methopo e mengwe, Taelo yeo e ile ya fedišwa ka 1573.


text:
Kgaolo 62: Mathata Ntlong ya Dafida
KA MORAGO ga gore Dafida a thome go buša Jerusalema, Jehofa o ile a dira gore madira a gagwe a fenye manaba a ona gantši. Jehofa o be a holofeditše go nea Baisiraele naga ya Kanana. Ka thušo ya Jehofa, mafelelong ba ile ba hwetša naga ka moka yeo ba bego ba e holofeditšwe.
Dafida e be e le mmuši wa go loka e bile a rata Jehofa. Ka gona se sengwe sa dilo tša pele tšeo a ilego a di dira ka morago ga go thopa Jerusalema, e bile go tliša areka ya Jehofa ya kgwerano moo. Le gona o be a nyaka go aga tempele yeo a bego a tla e bea ka go yona.
Ge Dafida a godile, o ile a dira phošo e kgolo. O be a tseba gore ke phošo go tšea selo sa motho yo mongwe. Eupša mantšiboeng a mangwe ge a be a le tlhakeng ya ntlo ya gagwe, o ile a lebelela fase gomme a bona mosadi yo mongwe yo mobotse kudu. Leina la gagwe e be e le Batseba gomme monna wa gagwe e lego Uria, e be e le yo mongwe wa madira a Dafida.
Dafida o ile a kganyoga Batseba kudu moo a ilego a roma baromiwa gore ba mo tliše ntlong ya gagwe. Monna wa gagwe o be a ile ntweng. Dafida a robala le yena gomme ka morago Batseba a lemoga gore o tlo ba le ngwana. Dafida o ile a tšhoga kudu moo a ilego a romela molaetša go Joaba molaodi wa madira a gagwe gore a etiše Uria pele ntweng gore a tle a bolawe. Ge Uria a hwile, Dafida a nyala Batseba.
Jehofa o ile a galefela Dafida kudu. Ka gona a romela mohlanka wa gagwe Nathane gore a yo mmotša ka dibe tša gagwe. O ka bona Nathane mo a bolela le Dafida. Dafida o ile a itshola kudu ka seo a se dirilego, ka gona Jehofa a se ke a mmolaya. Eupša Jehofa a re: ‘Ka ge o dirile dilo tše tše mpe, o tla ba le mathata a mantši ntlong ya gago.’ Ruri Dafida o ile a ba le mathata!
Sa pele, morwa wa Batseba o ile a hwa. Ke moka morwa wa Dafida wa pele e lego Aminone o ile a swara Thamara kgaetšedi ya gagwe ge ba be ba le noši a mo gapeletša gore a robale le yena. Abesalomo morwa wa Dafida o ile a galefišwa kudu ke se moo a ilego a bolaya Aminone. Ka morago Abesalomo a dira gore batho ba bantši ba mo latele ke moka a itira kgoši. Mafelelong Dafida o ile a fenya Abesalomo ntweng yeo go yona Abesalomo a ilego a bolawa. Ee, Dafida o ile a ba le mathata a mantši.
Ge dilo tše ka moka di dutše di direga, Batseba o ile a ba le morwa yo a ilego a bitšwa Solomone. Ge Dafida a tšofetše e bile a babja, Adonija morwa wa gagwe o ile a leka go itira kgoši. Ka gona Dafida a laela moperisita Tsadoko gore a tšhele makhura hlogong ya Solomone go bontšha gore ke yena e tlago go ba kgoši. Go se go ye kae ka morago ga moo, Dafida a hwa a na le nywaga e 70. O bušitše ka nywaga e 40, eupša ga bjale Solomone e be e le yena kgoši ya Isiraele.
2 Samuele 11:1-27; 12:1-18; 1 Dikgoši 1:1-48.
Dipotšišo
- Ka thušo ya Jehofa, ke eng seo mafelelong se ilego sa direga ka naga ya Kanana?
- Go ile gwa direga’ng bošegong bjo bongwe ge Dafida a be a le ka godimo ga tlhaka ya ntlo ya gagwe ya ka mošate?
- Ke ka baka la’ng Jehofa a ile a galefela Dafida kudu?
- Mo seswantšhong, ke mang monna yo Jehofa a ilego a mo roma gore a yo botša Dafida dibe tša gagwe, gomme monna yo o ile a re Dafida o tlo diragalelwa ke eng?
- Dafida o ile a ba le mathata afe?
- Ke mang yo e ilego ya ba kgoši ya Isiraele ka morago ga ge Dafida a hwile?
Dipotšišo tša tlaleletšo
- Bala 2 Samuele 11:1-27.
Go dula re swaregile tirelong ya Jehofa go re šireletša bjang?
Go tlile bjang gore Dafida a dire sebe, gona se se nea bahlanka ba Jehofa lehono temošo efe? (2 Sam. 11:2; Mat. 5:27-29; 1 Bakor. 10:12; Jak. 1:14, 15)
- Bala 2 Samuele 12:1-18.
Ke thuto efe yeo bagolo le batswadi ba ka ithutago yona tseleng yeo Nathane a ilego a eletša Dafida ka yona? (2 Sam. 12:1-4; Die. 12:18; Mat. 13:34)
Ke ka baka la’ng Jehofa a ile a gaugela Dafida? (2 Sam. 12:13; Ps. 32:5; 2 Bakor. 7:9, 10)


text:
Ithute go Seka sa Jehofa le Jesu sa go se Fele Pelo
“Tšeang go se fele pelo ga Morena wa rena e le phološo.”—2 PET. 3:15.
1. Ke eng seo ba bangwe bao ba botegago ba ipotšišago sona?
KGAETŠEDI yo mongwe yo a botegago yo a kgotleletšego mathata a mantši ka nywagasome o ile a botšiša ka boikokobetšo gore: “Na bofelo bo tla tla ke sa phela?” Ba bangwe bao ba hlanketšego Jehofa ka nywaga e mentši le bona ba ipotšiša se swanago. Re fagahletše letšatši leo Modimo a tlago go dira dilo ka moka gore e be tše mpsha, ka gore a fediše mathata ao ga bjale re lebeletšanego le ona. (Kut. 21:5) Gaešita le ge re na le lebaka le le kwagalago la go dumela gore bofelo bja tshepedišo ya Sathane bo kgauswi kudu, go ka ba thata go letela letšatši leo ka go se fele pelo.
2. Re tla ahlaahla dipotšišo dife mabapi le go se fele pelo ga Modimo?
2 Lega go le bjalo, Beibele e bontšha gore ga se ra swanela go fela pelo. Go etša bahlanka ba Modimo bao ba phetšego pele ga mehla ya rena, re tla hwetša seo Modimo a se holofeditšego ge e ba re na le tumelo e tiilego gomme re letile ka go se fele pelo nako ya gagwe ya gore a phethagatše dikholofetšo tšeo. (Bala Baheberu 6:11, 12.) Jehofa ka boyena o be a dutše a sa fele pelo. A ka ba a ile a fediša bokgopo nakong le ge e le efe e fetilego, eupša o letetše nako e swanetšego gore a dire seo. (Baroma 9:20-24) Ke ka baka la’ng a sa fele pelo? Jesu o bile bjang mohlala wa go se fele pelo ga Modimo? Ke mehola efe yeo re tlago go e hwetša ge e ba re hlagolela go se fele pelo ga Modimo? Dikarabo tša dipotšišo tše di ka re thuša go hlagolela go se fele pelo le go ba le tumelo e tiilego gaešita le ge go ka bonagala eka Jehofa o a diega.
KE KA BAKA LA’NG JEHOFA A SA FELE PELO?
3, 4. (a) Ke ka baka la’ng Jehofa a ile a se fele pelo ge a phethagatša morero wa gagwe ka lefase? (b) Jehofa o ile a arabela bjang borabeleng bja kua Edene?
3 Jehofa o na le lebaka le lebotse la go se fele pelo. Ke therešo gore o laola dilo ka moka legohleng ka dinako tšohle; eupša borabele bja kua Edene bo rotošitše dipotšišo tše bohlokwa kudu. Jehofa o be a dutše a sa fele pelo, a tseba gore go be go tla tšea nako gore dipotšišo tšeo di arabje gabotse. Ka ge a tseba gabotse ditiro le mekgwa ya yo mongwe le yo mongwe yo a lego legodimong le lefaseng, o tloga a dira dilo ka tsela yeo e tlago go re hola kudu.—Baheb. 4:13.
4 E be e le morero wa Jehofa gore ditlogolwana tša Adama le Efa di tlale lefaseng. Ge Sathane a be a goketša Efa gomme Adama a sa kwe, Modimo ga se a ka a lahla morero wa gagwe. Ga se a ka a tšhoga, a dira diphetho tša kapejana goba a tšewa ke maikwelo, gomme a ngala batho. Go e na le moo, o ile a nyaka tsela ya go phethagatša seo a bego a se reretše batho le polanete ye. (Jes. 55:11) E le gore a phethagatše morero wa gagwe le go godiša bogoši bja gagwe, Jehofa o ile a bontšha boitshwaro bjo bogolo le go se fele pelo, a ba a leta ka nywaga e diketekete gore dibopego tše dingwe tša morero wa gagwe di phethagale ka tsela e kaonekaone.
5. Go se fele pelo ga Jehofa go dira gore re hwetše ditšhegofatšo dife?
5 Lebaka le lengwe leo le dirago gore Jehofa a lete ka go se fele pelo ke ka gobane o nyaka gore batho ba oketšegilego ba hwetše bophelo bjo bo sa felego. Ga bjale o dira ditokišetšo tša gore a phološe “lešaba le legolo.” (Kut. 7:9, 14; 14:6) Jehofa o fihlelela batho ka modiro wa boboledi, o ba laletša gore ba ithute ka Mmušo wa gagwe le ditekanyetšo tša gagwe tša go loka. Molaetša wa Mmušo ke ditaba tše di kgahlišago kudu tše di yago go batho—ee, ke ‘ditaba tše dibotse.’ (Mat. 24:14) Motho yo mongwe le yo mongwe yoo Jehofa a mo gogago o ba karolo ya phuthego ya lefase ka bophara ya bagwera ba kgonthe bao ba ratago seo se nepagetšego. (Joh. 6:44-47) Modimo wa rena yo lerato o thuša batho bao e le gore a ba amogele. Le gona o be a dutše a kgetha bao e tlago go ba ditho tša mmušo wa gagwe wa legodimong gare ga batho. Ka morago ga gore ditho tše di amogelwe maemong a tšona a legodimong, di tla thuša batho bao ba kwago gore ba fihlelele phethego le bophelo bjo bo sa felego. Go molaleng gore gaešita le ge Jehofa a letile ka go se fele pelo, o be a dutše a šoma gore a phethagatše dikholofetšo tša gagwe—gore re holege.
6. (a) Ke ka kgopolo efe Jehofa a ilego a se fele pelo mehleng ya Noa? (b) Ke ka tsela efe Jehofa a sa felego pelo mehleng ya rena?
6 Jehofa ga a fele pelo gaešita le ge a rumolwa ka boomo, go etša ge re bona kamoo a ilego a swaragana ka gona le bokgopo pele ga Meetsefula. Nakong yeo, lefase le be le tletše ka boitshwaro bjo bo gobogilego le bošoro, gomme “pelo ya [Jehofa] ya kwa bohloko” ka gobane boemo bja batho bo be bo mpefetše. (Gen. 6:2-8) O be a ka se kgotlelele boemo bjoo ka mo go sa felego, ka gona o ile a tlišetša batho bao ba sa kwego meetsefula. Gaešita le “ge [Jehofa] Modimo a be a letile ka go se fele pelo mehleng ya Noa,” o ile a dira ditokišetšo tša go phološa Noa le ba lapa la gagwe. (1 Pet. 3:20) Ka nako e swanetšego, Jehofa o ile a botša Noa ka phetho ye ya gagwe gomme a mo laela gore a age areka. (Gen. 6:14-22) Go oketša moo, Noa e be e le “mmoledi wa toko,” a botša batho ba mehleng ya gagwe ka tshenyego yeo e tlago. (2 Pet. 2:5) Jesu o ile a bolela gore mehla ya rena e swana le ya Noa. Jehofa o dirile phetho ya gore o tla fediša neng tshepedišo ye e kgopo. Ga go motho yo a tsebago gore “letšatši leo le iri” di tla fihla neng. (Mat. 24:36) Mo nakong ye, Modimo o re neile modiro wa gore re lemoše batho le go ba botša kamoo ba ka phološwago ka gona.
7. Na Jehofa o diega go phethagatša dikholofetšo tša gagwe? Hlalosa.
7 Go molaleng gore go se fele pelo ga Jehofa ga go bolele gore o fo letela nako gore e fete. Le ka mohla ga se ra swanela go gakantšha go se fele pelo ga gagwe le go se šetše goba go hloka kgahlego! Lega go le bjalo, e ka ba tlhohlo go dula re gopola ka se ge re tšofala goba ge re tlaišega tshepedišong ye e kgopo. Re ka nolega moko goba ra ikwa eka Modimo o diega go phethagatša dikholofetšo tša gagwe. (Baheb. 10:36) Le ka mohla ga se ra swanela go lebala gore o na le mabaka a mabotse a go se fele pelo le gore o diriša nako ye go hola bahlanka ba gagwe ba botegago. (2 Pet. 2:3; 3:9) Le gona ela hloko kamoo Jesu a ilego a bontšha go se fele pelo ga Modimo.
JESU O BEILE BJANG MOHLALA O MOBOTSE WA GO SE FELE PELO?
8. Jesu o bontšhitše go se fele pelo ka tlase ga maemo afe?
8 Jesu o dira thato ya Modimo e bile o be a dutše a fagahlela go dira bjalo ka nywaga e diketekete. Ge Sathane a be a rabela, Jehofa o ile a dira phetho ya gore Morwa wa gagwe yo a tswetšwego a nnoši o be a tla tla lefaseng gore e be Mesia. Nagana gore seo se be se bolela eng go Jesu—go leta ka go se fele pelo ka nywaga e dikete go fihlela ge nako yeo e fihla. (Bala Bagalatia 4:4.) O be a se a leta feela a sa dire selo nakong yeo ka moka, go e na le moo o be a swaregile ka modiro woo Tatagwe a bego a mo laetše gore a o dire. Mafelelong ge a be a etla lefaseng, o be a tseba gore o tla hwela diatleng tša Sathane go etša ge go be go porofetilwe. (Gen. 3:15; Mat. 16:21) Ka go se fele pelo o ile a ikokobeletša go dira thato ya Modimo, gaešita le ge seo se be se bolela go tlaišwa gabohloko. Potego ya gagwe e be e le ya moswananoši. O be a sa tshwenyega ka yena le boemo bja gagwe, ka gona re ka holwa ke seo.—Baheb. 5:8, 9.
9, 10. (a) Ke eng seo Jesu a bego a dutše a se dira ge a letile ka go se fele pelo gore Jehofa a gate mogato? (b) Re swanetše go lebelela bjang thulaganyo ya Jehofa ya nako?
9 Ka morago ga go tsošwa ga gagwe bahung, Jesu o ile a newa matla legodimong le lefaseng. (Mat. 28:18) O diriša matla ao go phethagatša morero wa Jehofa go ya ka nako yeo Modimo a e beilego. Jesu o ile a leta ka go se fele pelo letsogong la le letona la Modimo go fihlela ka 1914 ge manaba a gagwe a bewa e le bogato bja dinao tša gagwe. (Ps. 110:1, 2; Baheb. 10:12, 13) Kgauswinyane o tla gata mogato gore a fediše tshepedišo ya Sathane. Go sa dutše go le bjalo, Jesu o dirišana le batho ka go se fele pelo gomme o ba iša “didibeng tša meetse.”—Kut. 7:17.
10 Go tšwa mohlaleng wa Jesu, na o bona tsela yeo o swanetšego go lebelela thulaganyo ya Jehofa ya nako? Ga go pelaelo gore Jesu o be a fagahlela go dira selo le ge e le sefe seo Tatagwe a bego a mo kgopela gore a se dire; eupša o be a ikemišeditše go letela nako yeo Modimo a e beilego. Ge re dutše re letetše bofelo bja tshepedišo ya Sathane, go nyakega gore ka moka ga rena re se fele pelo go swana le Modimo, le gona re se ete Modimo pele goba go ineela ka gobane re nolegile moko. Re ka dira eng gore re hlagolele go se fele pelo ga Modimo?
NKA HLAGOLELA BJANG GO SE FELE PELO GA MODIMO?
11. (a) Go na le tswalano efe magareng ga tumelo le go se fele pelo? (b) Ke ka baka la’ng re na le mabaka a kwagalago a go ba le tumelo e tiilego?
11 Pele ga ge Jesu a etla mo lefaseng, baporofeta le bahlanka ba bangwe ba ba botegago ba ile ba bea mohlala wa gore gaešita le batho ba sa phethagalago ba ka kgotlelela ka go se fele pelo. Go be go na le tswalano e kgolo magareng ga tumelo ya bona le go se fele pelo ga bona. (Bala Jakobo 5:10, 11.) Ge e ba ba be ba sa dumele e le ka kgonthe seo Jehofa a bego a ba boditše sona—ba se na tumelo—na ba be ba tla letela ka go se fele pelo go phethagatšwa ga dikholofetšo tša gagwe? Nako le nako ge ba be ba lebeletšana le diteko tše tšhošago goba tše hlohlago tumelo, ba be ba kgodišegile gore mafelelong Modimo o be a tla phetha seo a se holofeditšego. (Baheb. 11:13, 35-40) Re na le mabaka a oketšegilego a go ba le tumelo e tiilego, ka ge Jesu ga bjale a hlankela e le “Mophethagatši wa tumelo ya rena.” (Baheb. 12:2) O ile a phethagatša boporofeta gomme a utolla morero wa Modimo ka tsela yeo e re neago mabaka a kwagalago a go ba le tumelo.
12. Re ka dira eng gore re hlagolele tumelo ya rena?
12 Ke megato efe e holago yeo re ka e gatago gore re matlafatše tumelo ya rena, gomme re hlagolele go se fele pelo? Go bohlokwa gore re diriše keletšo ya Modimo. Ka mohlala, nagana ka mabaka ao o nago le ona a go etiša Mmušo pele bophelong bja gago. Na o ka dira boiteko bjo bo oketšegilego bja go diriša keletšo e tšwago go Mateo 6:33? Seo se ka bolela gore o fetše nako e oketšegilego bodireding goba gore o dire diphetogo dibopegong tše itšego tša bophelo bja gago. O se ke wa hlokomologa tsela yeo Jehofa a šegofaditšego maiteko a gago go fihla ga bjale. A ka ba a ile a dira gore o kgone go swara thuto e mpsha ya Beibele goba go go thuša go ba le “khutšo ya Modimo yeo e fetago kwešišo yohle.” (Bala Bafilipi 4:7.) Ge o dutše o nagana ka mehola yeo o šetšego o e hweditše ka go latela ditaelo tša Jehofa, gona o tla tšeela godimo seka sa go se fele pelo.—Ps. 34:8.
13. Re ka swantšha bjang tsela ya go aga tumelo le go se fele pelo?
13 Tsela ye ya go dira dilo e swana le modikologo wa tlhago wa go bjala, go hlagola le go buna. Nako le nako ge molemi a buna ka boati, o tloga a kgodišega gore o tla bjala peu sehleng se latelago. Ke therešo gore o tla swanela go leta puno a sa fele pelo, eupša seo se ka se mo thibele gore a bjale peu, mohlomongwe gaešita le go e bjala mašemong a oketšegilego go feta sehleng se fetilego. O holofela gore o tla buna. Ka tsela e swanago, ge re dutše re boeletša modikologo wo wa go ithuta tlhahlo ya Jehofa, re e latela gomme re buna mehola ya seo, gona go bota ga rena Jehofa go tla gola. Tumelo ya rena le yona e a gola, le gona go ba bonolo gore re letele ditšhegofatšo tšeo re tsebago gore di tla tla.—Bala Jakobo 5:7, 8.
14, 15. Re swanetše go ba le pono efe ka go tlaišega ga batho?
14 Tsela e nngwe ya go hlagolela go se fele pelo ke ka go nagana kamoo re swanetšego go lebelela lefase gotee le maemo a rena ka noši. Leka go bona dilo go ya kamoo Jehofa a di bonago ka gona. Ka mohlala, nagana kamoo a lebelelago tlaišego ya batho ka gona. Ke kgale a ekwa bohloko ge batho ba tlaišega; eupša ga se a ka a fenywa ke manyami, a se kgone go dira go loka. O ile a romela Morwa wa gagwe yo a tswetšego a nnoši gore a “[fediše] mediro ya Diabolo” le go dirolla tshenyo ka moka yeo Sathane a e tlišeditšego batho. (1 Joh. 3:8) Ge e le gabotse, go tla ba molaleng gore tlaišego yeo e be e le ya nakwana, eupša tharollo ya Modimo ke ya ka mo go sa felego. Ka tsela e swanago, go e na le go itumelela gore re fenywe ke bokgopo bja pušo ya Sathane goba re fele pelo gore e tla fela neng, anke re bontšheng tumelo dilong tše di sa bonwego tšeo di tlago go ba gona ka mo go sa felego. Jehofa o beile nako yeo a tlago go fediša bokgopo ka yona, le gona o tla gata mogato ka yona nako yeo.—Jes. 46:13; Nah. 1:9.
15 Nakong ye e thata ya bofelo bja tshepedišo ye ya dilo, re ka lebeletšana le dilo tšeo di hlohlago tumelo ya rena ka mo go kgethegilego. Go e na le gore re arabele ka go galefa ge e ba re lebeletšane le bošoro goba ge baratiwa ba rena ba tlaišega, re swanetše go ikemišetša go bota Jehofa ka mo go feletšego. Ga se ra phethagala, ka gona ga go bonolo gore re dire seo. Lega go le bjalo, gopola seo Jesu a ilego a se dira go etša ge se bontšhitšwe go Mateo 26:39.—Bala.
16. Ke eng seo re swanetšego go phema go se dira nakong ye e šaletšego?
16 Selo se sengwe seo se re paledišago gore re se fele pelo go swana le Modimo ke go ba le pono e fošagetšego ka bofelo. Seo se bolela’ng? Go ba gona, motho yo a sa kgodišegego gore bofelo bo a batamela a ka thoma go dira ditokišetšo tše dingwe, a naganne gore di tla mo tšwela mohola ge e ba dilo di sa direge go ya kamoo Jehofa a bego a boletše gore di tla direga ka gona. Ka mantšu a mangwe, a ka nagana gore: ‘Ke tla bona ge e ba Jehofa a tla phethagatša seo a se boletšego.’ Ke moka a ka leka go itirela leina lefaseng le, a nyaka go šireletšega ka tša ditšhelete go e na le gore a etiše Mmušo wa Modimo pele, goba a holofela gore thuto e phagamego e tla mo phediša bophelo bja manobonobo gona bjale. Ge e le gabotse, na seo e be e ka se be bohlatse bja go hloka tumelo? Gopola gore Paulo o re kgothaleditše gore re ekiše bao “ka tumelo le go se fele pelo” ba ilego ba amogela dikholofetšo tše di tšwago go Jehofa. (Baheb. 6:12) Morero wa Jehofa ke gore a se dumelele tshepedišo ye e kgopo go tšwela pele go feta ka mo go nyakegago ka gona. (Habak. 2:3) Ge go sa letetšwe seo, re swanetše go phema go ithola kgwara ge re hlankela Jehofa. Go e na le moo, re swanetše go dula re phakgame e bile re šome ka mafolofolo modirong wa go bolela ditaba tše dibotse woo e lego mothopo wo o sa bapišegego wa kgotsofalo gona bjale.—Luka 21:36.
GO SE FELE PELO GO TLIŠA MEHOLA EFE?
17, 18. (a) Ga bjale re na le sebaka sefe sa go bontšha go se fele pelo? (b) Re tla hwetša ditšhegofatšo dife ge e ba re sa fele pelo gona bjale?
17 Go sa šetšwe gore re hlanketše Modimo ka dikgwedi tše sego kae goba ka nywagasome, re nyaka go mo hlankela ka mo go sa felego. Go se fele pelo go re thuša gore re kgotlelele go fihlela re phološwa, go sa šetšwe nako yeo e re šaletšego tshepedišong ye. Ga bjale Jehofa o re nea sebaka sa go itlhatsela gore re bota diphetho tša gagwe ka mo go feletšego, le gore ge e ba go nyakega, re ikemišeditše go tlaišega ka baka la leina la gagwe. (1 Pet. 4:13, 14) Le gona Modimo o re nea tlwaetšo yeo e ka re thušago gore re se fele pelo, e lego seo se nyakegago gore re phološwe.—1 Pet. 5:10.
18 Jesu o neilwe matla legodimong le lefaseng, e bile ga go selo se se ka go ubulago seatleng sa gagwe se se šireletšago—ntle le wena. (Joh. 10:28, 29) Ga go nyakege gore o boife bokamoso goba gaešita le lehu. Bao ba kgotlelelago ka go se fele pelo go fihla bofelong ba tla phološwa. Ka gona re swanetše go kgonthišetša gore ga re dumelele lefase le re goketša le go re dira gore re kgaotše go ithekga ka Jehofa. Go e na le moo, re swanetše go ikemišetša go gola tumelong le go diriša ka bohlale nako ya go se fele pelo ga Modimo.—Mat. 24:13; bala 2 Petro 3:17, 18.


text:
DIPHOOFOLO TŠA NAGA
Kgamakgolo—Phoofolo e Kgolo Kudu ya Lešokeng
“KGAMAKGOLO e a makatša e bile e befile ge o e lebelela. Ke ka baka la’ng e le e telele gakaakaa go fihla magetleng? Ke ka baka la’ng e ena le hlogo e telele gakaakaa?” Mongwadi wa mantšu ao wa lekgolong la bo-19 la nywaga, Henry David Thoreau, e be e se yena feela yo a hlalosago kgamakgolo ka tsela yeo. Dikgopolo tša gore kgamakgolo e sepela ka thata e bile ga e bohlale di gakaditšwe ke ponagalo e segišago ya phoofolo ye yeo e phelago e nnoši le go bonwa ga yona ka sewelo lešokeng. Na seo ke therešo? Banyakišiši ba Amerika Leboa gotee le ba Yuropa le Asia ba utolotše ditherešo tše dintši mabapi le phoofolo ye yeo e sa tlwaelegago.
Ga go yo a ganago gore kgamakgolo ke phoofolo e kgolo kudu. Gaešita le ge phoofolo ye e ena le maoto a matelele ao a e dirago gore e bonagale e befile, maoto ao a kgona go raga sehlopha ka moka sa diphiri. Dikgamakgolo di ithuta go rutha di ena le matšatši a sego kae di sa tšwa go tswalwa, gomme di ile tša bonwa di rutha monabo wa dikhilomithara e bile di nwelela monabong wa mo e nyakilego go ba dimithara tše tshela go ya fase bakeng sa go yo iphepa ka dimela tša ka meetseng!
Kgamakgolo e kgona go retološa mahlo a yona gomme ya bona dilo tšeo di sepelago mo e nyakilego go ba ka morago ga yona ntle le gore e retološe hlogo. Nko ya yona le yona ke sedirišwa seo se nago le mohola. Banyakišiši ba šišinya gore ka ge mašobana a nko ya kgamakgolo a arogane kudu, a ka dira gore e kgone go dupelela dilo moo di lego gona. Ditsebe tša kgamakgolo ke se sengwe sa dikwi tša yona. Ditsebe tša yona di kgona go kwa go tšwa mahlakoreng ka moka, gomme di kgona go kwa medumo ya dikgamakgolo tše dingwe tše di ka bago di le bokgoleng bja dikhilomithara tše tharo!
Dinamane tša dikgamakgolo, tšeo mongwadi yo mongwe a di hlalositšego e le tše “dibotsana wa go segiša,” di bonala di rata go tseba e bile di se na taba. Dikgamakgolo tša ditshadi di šireletša dinamane tša tšona ka go di hlokomela ka lerato le ka šedi. Dikgamakgolo tša ditshadi di hlasela selo le ge le sefe seo se nyakago go bolaya dinamane tša tšona, go akaretša le diphiri, dibere gotee le batho. Mafelelong, ge namane yeo e šetše e ena le mo e ka bago ngwaga gomme mmago yona a duša, mmago namane yeo o e raka ka bogale e le gore e ka thoma go itlhokomela.
GO TŠWELA PELE GA TŠONA DI PHELA KA LEBOA
Ka ge dikgamakgolo di eja dimela feela, di kgona bjang go tšwela pele di phela maregeng a tonyago? Tsela e nngwe ke ka go ja kudu nakong ya ge go sa ruthetše. Kgamakgolo e ja dimela tša boima bjo e ka bago bja dikhilograma tše 23 ka letšatši, go sa šetšwe gore semela seo se bokgole bja dimithara tše tharo ka godimo ga mobu goba ka tlase ga meetse. Di ikhola ka dijo tše ka go di šila mogodung wa tšona wa dikarolo tše nne, di ntšha di-aga-mmele tšeo di nyakegago gomme tša nona. Lega go le bjalo, dikgama di lebeletšana le dikotsi tše dingwe marega.
Kgamakgolo e thatafalelwa ke go kgotlelela go tonya kudu le kapoko. Marega e rata go iphelela felo gotee, ga e sepele kudu gore e ipoloke e ruthetše ka tlase ga letlalo la yona la boya leo le hlamilwego gabotse. Go thata kudu gore di phonyokge diphiri ge go ena le kapoko, eupša gantši, seo se beago kgamakgolo kotsing e kgolo ke batho—kudukudu batsomi le baotledi ba dinamelwa.
Kgamakgolo e rata di-aga-mmele tše dintši tšeo di hwetšwago letswaing leo le tšhelwago ditseleng tše dintši tše dikgolo tša ka leboa gore le tološe kapoko. Lega go le bjalo, ka ge dikgamakgolo di ena le boya bja mmala o swifetšego gomme di rata go tshela ditsela letšatši le šetše le sobetše, baotledi ga ba kgone go di bona ka pela e le gore ba efoge go di thula. Go lobilwe maphelo a batho le a dikgamakgolo ka baka la se.
SEBATA SEO SE RATAGO GO BAPALA
Dikgamakgolo di ile tša bonwa di bapala ka go hlasela maphoto a lewatle e bile di hlapa ka boiketlo methopong ya meetse a fišago. Go bonagala dikgamakgolo tša ditshadi le dipoo di swarana ka botho nakong ya ge di goelana, gomme go botegela ga kgamakgolo ya tshadi namane ya yona go a kgahliša. Dinamane tšeo di ruilwego ke batho di tšea bahlokomedi ba tšona bjalo ka bommago tšona. Ngaka Valerius Geist o re: “Phoofolo ye yeo e sa tlwaelegago ya sefahlego sa go befa e ka kgona go kwešiša dilo ka pela, ya bontšha lerato le go botega ka mo go feteletšego.”
Lega go le bjalo, temošo še: Kgamakgolo ke phoofolo ya naga yeo e tiilego kudu le e matla. Ge go ka direga gore o e bone lešokeng, e hlomphe gomme o be kgolo kudu le yona. Go bohlokwa kudu gore o be kgole le yona ge e ba go ena le dinamanyana tša yona kgauswi le yona. Lega go le bjalo, kgonthišega gore gaešita le ge o le kgojana ka tsela e šireletšegilego, o tla makala ge o dutše o tsepeletše phoofolo ye e kgolo kudu ya lešokeng.


text:
BOPHELO BJA BOKRISTE
Mmušo
—Nywaga e 100 le go ya Pele
Bao ba kganyogago go ba baagi ba Mmušong wa Modimo ba swanetše go ithuta dilo ka moka ka Mmušo woo le seo o šetšego o se fihleletše. Ka baka la’ng? Ka gobane se se tla matlafatša tumelo ya bona ya gore Mmušo wa Modimo o a buša e bile sa ba tutueletša go botša ba bangwe ditaba tše dibotse tša Mmušo wa Modimo. (Ps 45:1; 49:3) Ge o dutše o bogetše bidio ya Mmušo—Nywaga e 100 le go ya Pele, nyaka dikarabo tša dipotšišo tše di latelago:
Ke ka baka la’ng filimi ya “Photo-Drama of Creation” e be e le tšhegofatšo go bao ba e bonego?
Radio e ile ya dirišwa bjang go fihlelela batho ka ditaba tše dibotse?
Ke mekgwa efe e mengwe yeo e ilego ya dirišwa go bolela ditaba tše dibotse, gona e bile le mafelelo afe?
Go tlwaeletšwa modiro wa boboledi go ile gwa kaonefala bjang ge nywaga e dutše e eya?
Ke tlwaetšo efe ya maleba yeo e ilego ya newa barutwana ba Sekolo sa Gilead?
Dikopano tša selete di kgathile tema efe go ruteng batho ba Jehofa?
Ke’ng seo se go kgodišago gore Mmušo wa Modimo o a buša?
Re bontšha bjang gore re thekga Mmušo wa Modimo?


text:
DOMINICAN REPUBLIC
Kereke ya Katholika le Trujillo
TRUJILLO o be a na le segwera sa mohuta mang le Kereke ya Katholika? Setsebi se sengwe sa dipolotiki se itše: “Nakong ya pušo yeo e tšerego nako e telele ya Trujillo, go tloga ka 1930 go ya go 1961, Kereke ya Katholika le mmušo wa Dominican Republic di be di thekgana; Trujillo o be a ema le Kereke, gomme kereke e thekga mmušo wa gagwe.”
Ka 1954, Trujillo o ile a ya Roma gomme a fihla a dira kwano le Mopapa. Germán Ornes, yo e kilego ya ba mogwera yo mogolo wa Trujillo, o ngwadile gore: “Ka ge Kereke ya Dominican e be e tloga e thekga Trujillo, [e] ile ya tiiša pušo ya ‘Moetapele yo o Mogolo’ [Trujillo]. Baruti, bao ba bego ba eteletšwe pele ke Mopišopomogolo Ricardo Pittini le Mopišopomogolo Octavio Beras, ba gare ga bao ba bego ba eteletše pele maaka ao a bego a botšwa mmušo mabapi le Dihlatse.”
Ornes o tšwetše pele go hlalosa gore: “Mopapa o be a diriša sebaka se sengwe le se sengwe go iša ditumedišo tše borutho go Trujillo. . . . Sebokeng sa 1956 sa Congress of Catholic Culture kua Ciudad Trujillo, seo se bego se thekgwa ke [Trujillo] ka ditšhelete, Mopišopomogolo Francis Spellman yo e bego e le moemedi yo a kgethegilego wa Mopapa o ile a tlišetša Trujillo molaetša o kgethegilego. Mopišopomogolo Spellman o ile a tloga New York gomme a amogelwa ka tsela ya maemo a godimo kudu ke Moetapele [Trujillo] ka boyena. Tsela yeo ba ilego ba gokarelana ka yona e ile ya bontšhwa matlakaleng a ka ntle a dikuranta ka moka tša Dominican letšatšing le le latelago.”
Ka 1960, makasine wa Time o ile wa bega gore: “Go fihla ga bjale, Trujillo o dirišana gabotse le kereke ya Katholika. Mopišopomogolo Ricardo Pittini, e lego Mopišopo yo Mogolo wa Amerika, ga bjale o na le nywaga e 83 e bile ke sefofu, eupša nywageng e mene e fetilego o ile a saena lengwalo leo le bego le ngwaletšwe New York Times le reta Trujillo e bile le bolela gore ‘“mmušanoši” yo o ratwa le go hlompšha ke setšhaba sa gagwe.’”
Lega go le bjalo, ka morago ga nywaga e 30 Kereke ya Katholika e thekga pušo e sehlogo ya Trujillo, e ile ya thoma go se sa mo thekga ge maemo a dipolotiki a fetoga. Setsebi sa dipolotiki se itše: “Ge batho ba bantši ba be ba ganetša mmušo wa Trujillo gomme ba nyaka go ikgethela mmušo wo ba nyakago o ba buša, Kereke yeo e bilego mogwera wa Trujillo ka nywaga e mentši, e ile ya gapeletšega go mo hlanogela.”
Mafelelong, ka 2011 Kereke ya Katholika e ile ya gapeletšega go kgopela tshwarelo go batho ba Dominican. Lengwalo la baruti leo le ilego la tsopolwa kuranteng ya Dominican Today le be le re: ‘Re a dumela gore re dirile diphošo le gore ga se ka mehla re bego re phela ka go dumelelana le tumelo ya rena, modiro wa rena le boikarabelo bja rena. Ka baka leo, re kgopela tshwarelo e bile re re hle setšhaba ka moka sa Dominican, re ineleng matsogo meetseng.’


text:
KGAOLO 117
Selalelo sa Morena
MATEO 26:21-29 MAREKA 14:18-25 LUKA 22:19-23 JOHANE 13:18-30
JUDASE O HLAOLWA E LE MOEKI
JESU O HLOMA DIJO TŠA SEGOPOTŠO
Pejana mantšiboeng ona a Jesu o rutile baapostola ba gagwe thuto ka boikokobetšo ka go ba hlapiša dinao. Bjale, go bonagala e le ka morago ga dijo tša Paseka, o tsopola mantšu a boporofeta bja Dafida, a rego: “Motho yo a bego a phedišana le nna ka khutšo, yoo ke bego ke mmota, e bile a eja senkgwa sa ka, o mphetogetše.” Ke moka o a hlalosa o re: “Yo mongwe wa lena o tla nkeka.”—Psalme 41:9; Johane 13:18, 21.
Baapostola ba a lebelelana, gomme yo mongwe le mongwe o a botšiša o re: “Morena, a ke re ga se nna?” Judase Isikariote le yena o a botšiša. Petro o kgothaletša Johane, yo a dutšego kgauswi le Jesu mo tafoleng, gore a botšiše gore ke mang. Ka gona Johane o ithekga ka Jesu gomme a botšiša a re: “Morena, o bolela ka mang?”—Mateo 26:22; Johane 13:25.
Jesu o araba ka gore: “Ke yoo ke tlago go mo nea lerathana la senkgwa leo ke le inago.” Ge a ina senkgwa sebjaneng seo se lego tafoleng, Jesu o se nea Judase, a re: “Morwa wa motho o a tloga, go etša ge go ngwadilwe mabapi le yena, eupša go madimabe motho yoo Morwa wa motho a ekwago ka yena! Go ka be go bile kaone go motho yoo ge nkabe a sa ka a belegwa.” (Johane 13:26; Mateo 26:24) Ke moka Sathane a tsena go Judase. Bjale monna yo, yoo e šetšego e le moradia, o ineela go dira thato ya Diabolo gomme ka go re’alo a ba “morwa wa tshenyego.”—Johane 6:64, 70; 12:4; 17:12.
Jesu o botša Judase o re: “Seo o se dirago, se dire ka go akgofa.” Baapostola ba bangwe ba nagana gore Judase, yo a swerego bobolokelo bja tšhelete, o botšwa gore: “‘Reka dilo tšeo re di nyakago bakeng sa monyanya,’ goba gore o be a swanetše go nea badiidi se sengwe.” (Johane 13:27-30) Go e na le moo, Judase o a sepela o yo eka Jesu.
Mantšiboeng ona a a dijo tša Paseka, Jesu o hloma mohuta o mongwe wa dijo o mofsa. O tšea senkgwa, a rapela thapelo ya tebogo, a se ngwathaganya, ke moka a se nea baapostola gore ba se je. O re: “Se se bolela mmele wa ka wo o tlago go newa ka baka la lena. Dulang le dira se e le go nkgopola.” (Luka 22:19) Senkgwa se a fetišwa gomme baapostola ba se ja.
Bjale Jesu o tšea senwelo sa beine, a rapela thapelo ya tebogo gomme a se fetišetša go bona. Yo mongwe le yo mongwe o nwa senwelong se, seo Jesu a rego ka sona: “Senwelo se se bolela kgwerano e mpsha ka baka la madi a ka ao a tlago go tšhollelwa lena.”—Luka 22:20.
Ka go re’alo Jesu o rulaganya segopotšo sa lehu la gagwe seo balatedi ba gagwe ba tlago go se swara ngwaga le ngwaga ka Nisani 14. Se tla ba gopotša seo Jesu le Tatagwe ba se dirilego go thuša batho bao ba nago le tumelo gore ba efoge kahlolo ya sebe le lehu. Segopotšo se gatelela tokologo ya kgonthe go batho bao ba dumelago go feta kamoo Paseka e bego e e gatelela ka gona go Bajuda.
Jesu o bolela gore madi a gagwe ‘a tla tšhollwa bakeng sa ba bantši e le gore ba lebalelwe dibe.’ Gare ga ba bantši bao ba tlago go hwetša tebalelo e bjalo ke baapostola ba gagwe bao ba botegago le ba bangwe ba go swana le bona. Ke bona bao ba tlago go ba le yena Mmušong wa Tatagwe.—Mateo 26:28, 29.
Ithute ka mo go oketšegilego
Jesu Kriste o a Bolawa
Ke tiragalo efe e mpsha yeo Jesu a ilego a e thoma pele a ka ekwa le go kokotelwa koteng?
Selalelo sa Morena—Tiragalo Yeo e Hlomphago Modimo
Bakriste ba laelwa gore ba bine Segopotšo sa Lehu la Kriste. Se swarwa neng gona bjang?


text:
KGAOLO YA LESOMESESWAI
Na ke Swanetše go Ineela go Modimo Gomme ke Kolobetšwe?
1. O ka ipotšiša’ng ka morago ga gore o ithute puku ye ka kelohloko?
O ITHUTILE ditherešo tše dintši tša ka Beibeleng, tše bjalo ka kholofetšo ya Modimo ya go tlo re nea bophelo bjo bo sa felego, seo se diregago ka rena ge re ehwa le kholofelo ya gore bahu ba tlo tsošwa. (Mmoledi 9:5; Luka 23:43; Johane 5:28, 29; Kutollo 21:3, 4) O ka ba o šetše o thomile go ya dibokeng tša Dihlatse tša Jehofa gomme o dumela gore Dihlatse di borapeding bja therešo. (Johane 13:35) Le gona o ka ba o šetše o thomile go ba le tswalano ya kgauswi le Jehofa, gomme o dirile phetho ya gore o nyaka go mo hlankela. Ka gona o ka ipotšiša gore: ‘Ke swanetše go dira’ng gona bjale gore ke dire seo Modimo a se nyakago?’
2. Ke ka baka la’ng monna wa Moethiopia a ile a nyaka go kolobetšwa?
2 Se ke seo monna wa Moethiopia yo a phetšego mehleng ya Jesu a ilego a ipotšiša sona. Nakong e itšego ka morago ga gore Jesu a tsošwe, morutiwa wa gagwe e lego Filipi o ile a botša monna yoo wa Moethiopia ditaba tše dibotse. Filipi o ile a bontšha monna yoo gore Jesu e be e le Mesia. Monna yoo wa Moethiopia o ile a kgongwa kudu ke seo a ithutilego sona moo kapejana a ilego a re: “Bona! Bodiba bja meetse; ke’ng seo se nthibelago go kolobetšwa?”
3. (a) Jesu o neile balatedi ba gagwe taelo efe? (b) Motho o swanetše go kolobetšwa bjang?
3 Beibele e ruta ka mo go kwagalago gore ge e ba o nyaka go hlankela Jehofa, o swanetše go kolobetšwa. Jesu o ile a botša balatedi ba gagwe gore: “Le dire batho ba ditšhaba ka moka barutiwa, le ba [kolobetše].” (Mateo 28:19) Le gona Jesu o beile mohlala ka gore yena a kolobetšwe. O ile a inwa ka meetseng ka mo go feletšego, e sego feela go fo gašwa ka meetse hlogong. (Mateo 3:16) Lehono ge Mokriste a kolobetšwa, o swanetše go inwa ka mo go feletšego ka meetseng.
4. Ge o kolobetšwa o bontšha ba bangwe eng?
4 Ge o kolobetšwa, o bontšha ba bangwe gore o tloga o nyaka go ba mogwera wa Modimo le go mo hlankela. (Psalme 40:7, 8) Ka gona o ka ipotšiša gore: ‘Ke swanetše go dira’ng gore ke kolobetšwe?’
TSEBO LE TUMELO
5. (a) O swanetše go dira’ng pele o ka kolobetšwa? (b) Ke ka baka la’ng diboka tša rena tša Bokriste di le bohlokwa?
5 Pele o ka kolobetšwa, o swanetše go tseba Jehofa le Jesu. O šetše o thomile go dira se ka go ithuta Beibele. (Bala Johane 17:3.) Eupša seo ga se sa lekana. Beibele e re o swanetše go “[tlala] tsebo e nepagetšego” ya thato ya Jehofa. (Bakolose 1:9) Diboka tša Dihlatse tša Jehofa di tla go thuša go ba le tswalano ya kgauswi le Jehofa. Leo ke le lengwe la mabaka a bohlokwa a gore o be gona dibokeng tšeo ka mehla.
6. O swanetše go tseba Beibele go fihla bokgoleng bofe pele o ka kolobetšwa?
6 Ke therešo gore Jehofa ga se a letela gore o tsebe selo se sengwe le se sengwe ka Beibeleng pele o ka kolobetšwa. O be a sa letela gore monna wa Moethiopia a tsebe selo se sengwe le se sengwe pele a ka kolobetšwa. (Ditiro 8:30, 31) Re tlo tšwela pele go ithuta ka Modimo ka mo go sa felego. (Mmoledi 3:11) Eupša e le gore o kolobetšwe, o swanetše go tseba le go dumela bonyenyane dithuto tša motheo tša Beibele.
7. Go ithuta Beibele go go thušitše bjang?
7 Beibele e re: “Ka ntle le tumelo go kgahliša Modimo gabotse ga go kgonege.” (Baheberu 11:6) Ka gona o swanetše go ba le tumelo pele o ka kolobetšwa. Beibele e re botša gore ka morago ga gore batho ba bangwe ba motseng wa bogologolo wa Korinthe ba kwe seo balatedi ba Jesu ba bego ba se ruta, ba ile “ba dumela gomme ba kolobetšwa.” (Ditiro 18:8) Ka mo go swanago, go ithuta Beibele go go thušitše go ba le tumelo dikholofetšong tša Modimo le go ba le tumelo ya gore sehlabelo sa Jesu se ka re phološa sebeng le lehung.
BOTŠA BA BANGWE DITHEREŠO TŠA BEIBELE
8. Ke’ng seo se tlago go go tutueletša go botša ba bangwe seo o ithutago sona?
8 Ge o dutše o ithuta Beibele gomme o bona kamoo e go thušago ka gona, tumelo ya gago e tla tia. O tla nyaka go botša ba bangwe seo o ithutago sona. (Jeremia 20:9; 2 Bakorinthe 4:13) Eupša o swanetše go botša bomang?
9, 10. (a) O ka thoma ka go botša bomang seo o ithutilego sona? (b) O swanetše go dira’ng ge o nyaka go sepela le ditho tša phuthego go yo bolela le ba bangwe ka Beibele?
9 O ka nyaka go botša ba lapa la geno, bagwera, baagišani goba bao o šomago le bona ka seo o ithutago sona. O tla be o dira gabotse, eupša ka mehla bolela le bona ka tsela e botho le e lerato. Mafelelong, o tla kgona go sepela le ditho tša phuthego go yo bolela le ba bangwe ka Beibele. Ge o bona gore o loketše go dira seo, o ka bolela le motho yo o ithutago Beibele le yena gomme o mmotše gore o nyaka go sepela le phuthego go yo bolela le ba bangwe ka Beibele. Ge e ba motho yoo a nagana gore o loketše go dira seo gomme o phela ka go dumelelana le ditekanyetšo tša Beibele, gona bobedi bja lena le tla ba le seboka le bagolo ba babedi ba phuthego.
10 Go tla direga’ng sebokeng seo? Bagolo ba tla boledišana le wena go bona ge e ba o kwešiša e bile o dumela dithuto tša motheo tša Beibele, go bona ge e ba o ekwa seo Beibele e se bolelago bophelong bja gago bja letšatši le letšatši le go bona ge e ba o tloga o nyaka go ba yo mongwe wa Dihlatse tša Jehofa. Gopola gore bagolo ba hlokomela ditho ka moka tša phuthego, go akaretša le wena, ka gona o se ke wa tšhaba go boledišana le bona. (Ditiro 20:28; 1 Petro 5:2, 3) Ka morago ga seboka seo, bagolo ba tla go tsebiša ge e ba o ka thoma go sepela le ditho tša phuthego go yo bolela le ba bangwe ka Beibele.
11. Ke ka baka la’ng go le bohlokwa kudu gore o dire diphetogo pele o ka sepela le ditho tša phuthego go yo bolela le ba bangwe ka Beibele?
11 Bagolo bao ba ka go hlalosetša gore o swanetše go dira diphetogo tše dingwe pele o ka thoma go sepela le ditho tša phuthego go yo bolela le ba bangwe ka Beibele. Ke ka baka la’ng go le bohlokwa kudu gore o dire diphetogo tšeo? Ka gobane ge re bolela le ba bangwe ka Modimo, re emela Jehofa gomme re swanetše go phela ka tsela yeo e mo hlomphago.
ITSHOLE GOMME O SOKOLOGE
12. Ke ka baka la’ng batho ka moka ba swanetše go itshola?
12 Go na le selo se sengwe gape seo o swanetšego go se dira pele o ka kolobetšwa. Moapostola Petro o itše: “Ka gona itsholeng le sokologe e le gore dibe tša lena di phumolwe.” (Ditiro 3:19) Go itshola go bolela’ng? Go bolela go nyamišwa kudu ke diphošo le ge e le dife tšeo re di dirilego. Ka mohlala, ge e ba o be o phela bophelo bjo bo gobogilego, o swanetše go itshola. Le gona ge e ba bophelong bja gago ka moka o be o leka go dira sohle seo o ka se kgonago go dula o hlwekile boitshwarong, o sa dutše o swanetše go itshola ka gobane ka moka ga rena re dira dibe gomme re swanetše go kgopela Modimo gore a re lebalele.
13. “Go sokologa” go bolela’ng?
13 Na go lekane go fo nyamišwa ke seo o se dirilego? Aowa. Petro o itše selo se sengwe seo o swanetšego go se dira ke “go sokologa.” Se se ra gore o swanetše go lahla tsela le ge e le efe yeo o bego o phela ka yona pele gomme o thome go dira se se nepagetšego. Ka mohlala, a re re o ya lefelong le itšego ka lekga la mathomo. Ka moragonyana, o lemoga gore o a timela. O tla dira’ng? Ga go pelaelo gore o tla thoma go sepela ganyenyane, wa ema, wa sokologa goba wa retologa ke moka wa boela tseleng ya maleba. Ka mo go swanago, ge o dutše o ithuta Beibele, o ka lemoga gore go na le mekgwa goba dilo tše itšego bophelong bja gago tšeo o swanetšego go di fetoša. Ikemišetše “go sokologa”
INEELE GO MODIMO
14. O ka ineela bjang go Modimo?
14 Selo se sengwe sa bohlokwa seo o swanetšego go se dira pele o ka kolobetšwa ke go ineela go Jehofa. Ge o ineela go Jehofa, o rapela thapelo yeo go yona o holofetšago Modimo gore o tla hlankela yena feela le go etiša pele thato ya gagwe bophelong bja gago.
15, 16. Ke’ng seo se tutueletšago motho gore a ineele go Modimo?
15 Ge o holofetša Jehofa gore o tla hlankela yena a nnoši, go swana le ge o holofetša motho yo o mo ratago gore o tla phela le yena bophelo ka moka. Anke o nagane ka lesogana le kgarebe bao ba lego lefereyong. Ge lesogana le tseba kgarebe yeo gakaone, le tla e rata gomme la nyaka go e nyala. Gaešita le ge ye e le phetho e kgolo kudu, lesogana leo le ka se be le bothata bja go nyala kgarebe ye ka gobane le a e rata.
16 Ge o dutše o ithuta ka Jehofa, o thoma go mo rata gomme o nyaka go dira sohle seo o ka se kgonago go mo hlankela. Se se tla go tutueletša go mo rapela gomme o mo holofetše gore o tla mo hlankela. Beibele e re motho le ge e le ofe yo a nyakago go latela Jesu o swanetše go ‘itatola.’ (Mareka 8:34) Seo se ra go re’ng? Se ra gore go kwa Jehofa go tla pele bophelong bja gago. Seo Jehofa a se nyakago se bohlokwa kudu go feta dikganyogo tša gago le dipakane tša gago.
O SE KE WA BOIFA GORE O TLA PALELWA
17. Ke ka baka la’ng batho ba bangwe ba sa ineele go Jehofa?
17 Batho ba bangwe ga ba ineele go Jehofa ka gobane ba tšhaba gore ba tla palelwa ke go phetha kholofetšo yeo ba e dirilego ya gore ba tla mo hlankela. Ga ba nyake go nyamiša Jehofa, goba ba ka re ge e ba ba sa ineela go yena, gona Jehofa a ka se ba bone molato ka seo ba se dirago.
18. Ke’ng seo se ka go thušago gore o se ke wa boifa gore o tla nyamiša Jehofa?
18 Ge o rata Jehofa, seo se tla go thuša go fenya poifo le ge e le efe ya go mo nyamiša. O tla dira sohle seo o ka se kgonago go phetha kholofetšo ya gago ka gobane o mo rata. (Mmoledi 5:4; Bakolose 1:10) O ka se nagane gore go dira thato ya Jehofa go thata. Moapostola Johane o ngwadile gore: “Se ke seo lerato la Modimo le se bolelago, gore re boloke ditaelo tša gagwe gomme ditaelo tša gagwe ga di boima.”
19. Ke ka baka la’ng o sa swanela go tšhaba go ineela go Jehofa?
19 Ga go hlokagale gore o phethagale e le gore o ineele go Jehofa. Le ka mohla ga a letele gore re dire seo se tlago go re palela. (Psalme 103:14) O tla go thuša gore o dire se se nepagetšego. (Jesaya 41:10) Bota Jehofa ka pelo ya gago ka moka, gomme “yena o tla letliša ditsela tša gago.”
GO BOLELA PHATLALATŠA GORE LE WENA O NYAKA GO PHOLOŠWA
20. Ka morago ga gore o ineele go Modimo, o swanetše go dira’ng?
20 Na o nagana gore o loketše go ineela go Jehofa? Ka morago ga gore o ineele go Jehofa ka thapelo, gona o loketše go gata mogato o latelago. O swanetše go kolobetšwa.
21, 22. O ka ‘bolela tumelo ya gago phatlalatša’ bjang?
21 Botša molomaganyi wa sehlopha sa bagolo wa phuthegong ya geno gore o ineetše go Jehofa gomme o nyaka go kolobetšwa. Ge o mmoditše, o tla rulaganya gore bagolo ba itšego ba ahlaahle le wena dithuto tša motheo tša Beibele. Ge e ba ba dumelelana gore o ka kolobetšwa, ba tla go botša gore o ka kolobetšwa kopanong e latelago ya tikologo goba ya selete ya Dihlatse tša Jehofa. Kopanong yeo, go tla newa polelo yeo e hlalosago seo se bolelwago ke kolobetšo. Ke moka ngwanabo rena yo a neago polelo o tla botšiša bao ba yago kolobetšong dipotšišo tše pedi tše bonolo. Ka go araba dipotšišo tšeo, o tla ‘bolela tumelo ya gago phatlalatša.’
22 Ka morago ga moo o tla kolobetšwa. O tla inwa ka mo go feletšego ka meetseng. Ge o kolobetšwa o tla bontšha batho ka moka gore o ineetše go Jehofa gomme ga bjale o yo mongwe wa Dihlatse tša Jehofa.
SEO SE BOLELWAGO KE GO KOLOBETŠWA
23. Go kolobetšwa “leineng la Tate le la Morwa le la moya o mokgethwa” go bolela’ng?
23 Jesu o boletše gore barutiwa ba gagwe ba tla kolobetšwa “leineng la Tate le la Morwa le la moya o mokgethwa.” (Bala Mateo 28:19.) Seo se ra go re’ng? Se ra gore o lemoga bogoši bja Jehofa le tema yeo Jesu a e kgathago morerong wa Modimo le kamoo Modimo a dirišago moya wa gagwe o mokgethwa go phetha thato ya gagwe.
24, 25. (a) Go kolobetšwa go emela’ng? (b) Re tlo ahlaahla’ng kgaolong ya mafelelo ya puku ye?
24 Go kolobetšwa go emela selo se itšego se bohlokwa kudu. Ge o inwa ka meetseng, go ra gore o tlogetše tsela ya gago ya kgale ya bophelo. Ge o etšwa ka meetseng, o tla thoma bophelo bjo bofsa bja go dira thato ya Modimo. Seo se bontšha gore o tla hlankela Jehofa go tloga ka nako yeo go ya pele. Gopola gore ga o ineele mothong yo a itšego, mokgatlong goba modirong. O ineetše go Jehofa.
25 Boineelo bja gago bo tla go thuša go ba le tswalano ya kgauswi le Modimo. (Psalme 25:14) Se ga se bolele gore motho o tla phološwa feela ka gobane a kolobeditšwe. Moapostola Paulo o ngwadile gore: “Dulang le šomela phološo ya lena ka go boifa le go thothomela.” (Bafilipi 2:12) Kolobetšo e fo ba mathomomayo. Eupša o ka dira’ng gore o dule o le kgauswi le Jehofa? Kgaolo ya mafelelo ya puku ye e tla araba potšišo yeo.


text:
DOMINICAN REPUBLIC
Go Hwetša Morero Bophelong
José Estévez
O BELEGWE KA 1968
O KOLOBEDITŠWE KA 1989
PEGO YA BOPHELO BJA GAGWE Ge José e sa le mošemanyana, o ile a tloga magaeng a hudugela toropong e le ge a tsoma bophelo bjo bokaone. Ge a le moo, o ile a ithuta therešo gomme ge nywaga e dutše e eya, o ile a etiša Mmušo wa Modimo pele ka mafolofolo.
GE José wa nywaga e 11 a hudugetše Santo Domingo, o ile a iphediša ka go phadimiša dieta, go rekiša shaved ice le dinamune. Ge e be e sa le lesogana o be a tsebja ka go šoma ka thata. Nywaga e itšego ka morago, mogolo’agwe yo e bego e le yo mongwe wa Dihlatse tša Jehofa o ile a mo kgopela gore a hlokomele ntlo ya gagwe. José o ile a bona puku ya O ka Phela ka mo go sa Felego Paradeiseng mo Lefaseng godimo ga tafola ka phaphošing ya go jela, ke moka a fetša bošego ka moka a e bala. O ile a lemoga gore o hweditše selo seo se mo neilego morero bophelong.
Mafelobekeng a latetšego, José o ile a ya Holong ya Mmušo ya kgauswi gomme a ipolela gore ke yo mongwe wa Dihlatse tša Jehofa. O ile a botša bana babo rena gore o ithutile gore o swanetše go tla dibokeng le go bolela ditaba tše dibotse. Le gona o ile a ba botša gore ka ge a badile puku ya O ka Phela ka mo go sa Felego, o ithutile ka dilo tšeo Bakriste ba sa swanelago go di dira, gomme a ba kgonthišetša gore o be a sa dire dilo tša mohuta woo. Ka morago ga matšatši a lesomehlano, José o ile a ba mogoeledi. O ile a kolobetšwa ka morago ga dikgwedi tše tshela, ge a na le nywaga e 21.
José o ile a tlogela mošomo wa gagwe ka ge o be o šitišana le diboka, gomme a tšea mošomo woo o bego o mo lefa kotara ya mogolo wa gagwe wa nakong e fetilego. Ga bjale o ile a ba le lenaneo leo le mo dumelelago go ya dibokeng le go ba mmulamadibogo wa ka mehla. Eupša ka morago ga gore a nyale le go ba le barwa ba babedi, o ile a swanela ke go kgaotša go ba mmulamadibogo.
José o be a ikemišeditše go ruta barwa ba gagwe go tloga boseeng. Ka gona, ge mosadi wa gagwe Josefina, a be a na le dikgwedi tše tharo a imile morwa wa bona wa mathomo, e lego Noé, José o ile a bala Puku ya ka ya Ditaba tša Beibele ka go hlaboša a holofetše gore ngwana yo a lego ka popelong o a mo kwa. Nakong ya ge Noé a belegwa, José o be a feditše go mmalela puku yeo. O ile a dira se se swanago le ka morwa wa bona wa bobedi, e lego Neftalí.
Ge nako e dutše e eya, José o ile a ba mookamedi wa kgwebo moo a ilego a hwetša mogolo woo o bego o feta ga lesome mogolo wa mošomo wa gagwe wa nakong e fetilego. Lega go le bjalo, ka 2008, ge barwa ba gagwe ba na le nywaga e 10 le 13, o ile a tlogela go ba mookamedi gomme a ba mmulamadibogo gape—mo nakong ye, a na le mosadi gotee le bana. Ka ge mogolo wa gagwe o be o fokotšegile, go ile gwa nyakega gore ditho ka moka tša lapa di dirišane e le gore di fokotše ditshenyagalelo. Ka moka ga bona e le ba bane ba swara dithuto tša Beibele tše e ka bago tše 30 kgwedi le kgwedi. Jesu o re kgonthišetša gore ge e ba re etiša Mmušo pele, Jehofa o tla re šegofatša. (Mat. 6:33) José le lapa la gagwe ba botile kholofetšo yeo gomme ba iponetše ka noši gore Jehofa o phethagatša lentšu la gagwe.


text:
Sebata sa Dihlogo tše Šupago Seo se Lego go Kutollo Kgaolo 13 ke Eng?
Karabo ya Beibele
Sebata sa dihlogo tše šupago seo se lego go Kutollo 13:1 se emela tshepedišo ya dipolotiki ya lefase ka bophara.
Se na le taolo, matla le sedulo sa bogoši go bontšha gore ke sa bopolotiki.—Kutollo 13:2.
Se buša “meloko le batho le maleme le ditšhaba ka moka,” ka gona se feta mmušo wa setšhaba setee.—Kutollo 13:7.
Se na le dibopego tše di swanago le tša dibata tše nne tšeo di hlalositšwego boporofeteng bjo bo lego go Daniele 7:2-8, tše di nago le sebopego sa lepogo, maoto a bere, molomo wa tau le dinaka tše lesome. Dibata tše tšeo di lego boporofeteng bja Daniele di emela dikgoši tše itšego goba mebušo ya bopolotiki, yeo e bušago mebušong e megolo ka go hlatlamana. (Daniele 7:17, 23) Ka go re’alo, sebata seo se lego go Kutollo kgaolo 13 se emela mokgatlo o tee woo o bopšago ke dikarolo tše di fapafapanego tša bopolotiki.
Se rotoga “lewatleng,” e lego mašabeng a ferekanego a batho ao mebušo ya batho e tšwelelago go wona.—Kutollo 13:1; Jesaya 17:12, 13.
Beibele e re sebata se na le leina, gomme leina leo ke palo 666, e lego “palo ya motho.” (Kutollo 13:17, 18) Polelwana yeo e bontšha gore sebata sa Kutollo kgaolo 13 se bonagatša mekgwa ya motho, e sego ya moya goba ya batemona.
Gaešita le ge ditšhaba di sa kwane ka dilo ka moka, di ikemišeditše go dula di na le taolo go e na le gore di ikokobeletše Mmušo wa Modimo. (Psalme 2:2) Le gona, di tla tlatšana gore di lwantšhane le madira a Modimo ao a etelelwago pele ke Jesu Kriste ntweng ya Haramagedone, ka gona ntwa ye e tla feleletša ka gore ditšhaba tšeo di fedišwe.—Kutollo 16:14, 16; 19:19, 20.
“Dinaka tše lesome le dihlogo tše šupago”
Ka Beibeleng, go dirišitšwe dipalo tše itšego tša seswantšhetšo. Ka mohlala, palo ya lesome le šupa di emela go phethega. Seo se re thušago gore re kwešiše taba yeo e bolelwago ke “dinaka tše lesome le dihlogo tše šupago” tša sebata seo se lego go Kutollo kgaolo 13 ke “seswantšho sa sebata” seo go bolelwago ka sona ka morago go Kutollo, e lego sebata sa mmala o mohwibidu seo se nago le dihlogo tše šupago le dinaka tše lesome. (Kutollo 13:1, 14, 15; 17:3) Beibele e re dihlogo tše šupago tša sebata se se sehwibidu di swantšhetša “dikgoši tše šupago,” goba mebušo.—Kutollo 17:9, 10.
Ka mo go swanago, dihlogo tše šupago tša sebata seo se lego go Kutollo 13:1 di emela mebušo e šupago, e lego mebušo e megolo ya bopolotiki yeo e bušitšego historing ka moka le yeo e eteletšego pele gore e gatelele batho ba Modimo—Egipita, Asiria, Babilona, Bamede le Baperesia, Gerika, Roma le Mmušo wa Maisemane le Maamerika. Ge e ba re phetha ka gore dinaka tše lesome di emela mebušo ka moka, e megolo le e menyenyane, gona mphapahlogo woo o lego lenakeng le lengwe le le lengwe o bontšha gore setšhaba se sengwe le se sengwe seo se bušago se buša gotee le mmušo o mogolo wa nako yeo.
Ithute ka mo go oketšegilego
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.


text:
Morero wa Jehofa o tlo Phethagala!
“Ke o boletše, ke tla o phethagatša. Ke o hlamile, e bile ke tla o phetha.”
1, 2. (a) Ke’ng seo Jehofa a re utolletšego sona? (b) Re hwetša kgonthišetšo efe go Jesaya 46:10, 11 le 55:11?
BEIBELE e thoma ka mantšu a bonolo eupša e le a matla ao a rego: “Mathomong Modimo o hlodile magodimo le lefase.” (Gen. 1:1) Ke therešo gore re kwešiša ganyenyane dilo tše dintši tšeo Modimo a di bopilego, tše bjalo ka sebakabaka, seetša le matlakgogedi, e bile re bone feela karolo e nyenyane ya legohle. (Mmo. 3:11) Lega go le bjalo, Jehofa o re utolletše morero wa gagwe ka lefase le ka batho. Jehofa o be a bopile lefase gore e be legae la batho bao a ba dirilego ka seswantšho sa gagwe. (Gen. 1:26) E be e tla ba bana ba gagwe, gomme Yena ya ba Tatago bona.
2 Ka ge go hlalositšwe kgaolong ya boraro ya Genesi, morero wa Jehofa o ile wa šitišwa. (Gen. 3:1-7) Lega go le bjalo, ga se gore bothata bjoo bo be bo ka se rarollege. Ga go na motho yo a ka paledišago Jehofa go phetha morero wa gagwe. (Jes. 46:10, 11; 55:11) Ka baka leo, re ka kgodišega gore morero wa mathomong wa Jehofa o tla phethagala ka nako e swanetšego!
3. (a) Ke ditherešo dife tša bohlokwa tšeo di re thušago go kwešiša seo Beibele e se rutago? (b) Ke ka baka la’ng re ahlaahla dithuto tše gona bjale? (c) Re tlo ahlaahla dipotšišo dife?
3 Ga go pelaelo gore re tseba seo Beibele e se rutago ka morero wa Modimo ka lefase le batho gaešita le ka karolo e bohlokwa yeo Jesu Kriste a e kgathago go phethagatšweng ga morero wa Modimo. Tše ke ditherešo tše bohlokwa kudu e bile ke tše dingwe tša ditherešo tšeo re ithutilego tšona la mathomo ka Lentšung la Modimo ge re be re thoma go badišwa. Le rena re nyaka go thuša batho ba lokilego go tseba dithuto tše tše bohlokwa. Gona bjale ge re dutše re ithuta sehlogo se re le phuthego, re šoma ka matla go laletša batho ba bantši ka mo go kgonegago gore ba tle Segopotšong sa lehu la Kriste. (Luka 22:19, 20) Bao ba tlago go tla Segopotšong ba tlo ithuta dilo tše dintši ka morero wa Modimo. Ka ge go šetše matšatši a sego kae pele Segopotšo se fihla, re swanetše go nagana ka dipotšišo tšeo di tla thušago barutwana ba rena ba Beibele le batho ba bangwe ba dipelo tše dibotse gore ba tle tiragalong ye e bohlokwa. Sehlogong se, re tlo ahlaahla dipotšišo tše tharo tše di rego: Morero wa Modimo ka lefase le batho e be e le ofe? Ka ge morero woo o se wa phethagala, go senyegile kae? Gona ke ka baka la’ng sehlabelo sa Jesu sa topollo se be se nyakega gore morero wa Modimo o phethagale?
MORERO WA MMOPI KA BATHO E BE E LE OFE?
4. Tlholo e re ruta’ng ka Jehofa?
4 Jehofa ke Mmopi yo a makatšago. Selo se sengwe le se sengwe seo a se bopago e ba sa maemo a godimo kudu. (Gen. 1:31; Jer. 10:12) Re ka ithuta’ng tlholong ya gagwe e botse le yeo e rulagantšwego ka tsela e makatšago? Ge re lebelela tlholo, re kgahlwa kudu ke tsela yeo dilo ka moka tšeo Jehofa a di bopilego
5. Ke’ng seo Jehofa a se dirilego go kgonthišetša gore tlholo ka moka e a dirišana?
5 Go etša ge re bona tlholong, Jehofa ka lerato o beetše selo se sengwe le se sengwe mellwane. O beetše tlhago melao gomme rena a re nea melao ya boitshwaro go kgonthišetša gore dilo ka moka di sepela ka thulaganyo. (Ps. 19:7-9) Ke ka baka leo dilo ka moka legohleng di nago le lefelo la tšona le go šoma ka go dumelelana le morero wa Modimo. Jehofa o beetše tlholo ya gagwe ka moka melao gore e dirišane. Ka mohlala, matlakgogedi a dira gore sebakabaka se dule se le kgauswi le lefase, a dira gore maphoto a mawatle a se ke a tshela mollwane, e bile a thuša gore re kgone go phela gabotse mo lefaseng. Tlholo ka moka, go akaretša le batho, e latela melao yeo Modimo a e beetšego yona. Go molaleng gore tsela yeo tlholo e rulagantšwego ka yona e bontšha gore Modimo o na le morero ka lefase le ka batho. Ge re le tšhemong, na re ka thuša batho go tseba Modimo yo a hlodilego dilo tše tšeo di makatšago?
6, 7. Tše dingwe tša dilo tšeo Modimo a bego a di neile Adama le Efa ke dife?
6 Morero wa Jehofa wa mathomong e be e le gore batho ba phele ka mo go sa felego mo lefaseng. (Gen. 1:28; Ps. 37:29) O ile a nea Adama le Efa dilo tše dintši tšeo di bego di ba thuša go thabela bophelo. (Bala Jakobo 1:17.) Jehofa o ile a ba nea tokologo ya go itirela diphetho, bokgoni bja go nagana, bja go rata le bja go thabela segwera. Mmopi o ile a botša Adama seo a swanetšego go se dira go bontšha gore o a kwa. Le gona Adama o ile a ithuta kamoo a ka itlhokomelago le go hlokomela diphoofolo le lefase. (Gen. 2:15-17, 19, 20) Go oketša moo, Jehofa o ile a bopa Adama le Efa ba na le bokgoni bja go kwa tatso, go kgoma, go bona, go kwa medumo le go dupa. Ka gona ba be ba ka thabela go phela legaeng la bona le lebotse la Paradeise. Banyalani ba ba mathomo ba be ba tlo ipshina ka mošomo o thabišago le bophelo bjo bo kgotsofatšago bja sa ruri.
7 Ke’ng se sengwe gape seo e bego e le morero wa Modimo? Modimo o be a bopile Adama le Efa ba na le bokgoni bja go ba le bana ba ba phethagetšego. Modimo o be a rerile gore bana ba Adama le Efa le bona ba tle ba be le bana, go ba go fihlela ge batho ba tletše lefaseng. O be a nyaka gore Adama le Efa le batswadi ba bangwe ka morago ga bona ba rate bana ba bona, go swana le ge Yena a ile a rata bana gagwe ba pele bao ba bego ba phethagetše. Lefase le dilo ka moka tšeo di lego go lona le be le swanetše go ba legae la bona la sa ruri.
GO SENYEGILE KAE?
8. Ke ka baka la’ng Jehofa a ile a nea Adama le Efa molao wo o lego go Genesi 2:16, 17?
8 Morero wa Modimo o ile wa šitišwa di sa tloga fase. Go diragetše’ng? Jehofa o ile a nea Adama le Efa molao o bonolo wo o bego o tla bontšha ge e ba ba mo kwa. O ile a re: “O ka ja wa ba wa kgotsofala ka se se tšwago sehlareng se sengwe le se sengwe sa mo serapeng. Eupša ge e le sehlare sa go tseba botse le bobe o se ke wa ja tša sona, gobane mohlang o ka jago tša sona o tla hwa lehu.” (Gen. 2:16, 17) Adama le Efa ba be ba kwešiša molao wo gabotse; e bile go be go se boima gore ba o latele. Ba be ba se na lebaka la gore ba se ke ba o latela ka gore Modimo o be a ba neile dijo tše dintši.
9, 10. (a) Sathane o ile a bolela maaka afe ka Jehofa? (b) Adama le Efa ba ile ba dira phetho efe? (Bona seswantšho seo se lego mathomong a sehlogo.)
9 Sathane Diabolo o ile a diriša noga go fora Efa gore a se kwe Tatagwe e lego Jehofa. (Bala Genesi 3:1-5; Kut. 12:9) Sathane o ile a tsoša mmudubudu ka taba ya gore Modimo o be a sa dumelela batho bao a ba bopilego gore ba je dienywa tša “sehlareng se sengwe le se sengwe sa serapeng [sa Edene].” Go be go le bjalo ka ge eka o re go Efa: ‘O nyaka go mpotša gore Modimo ga a nyake o dira seo o se ratago?’ Ka morago Sathane o ile a bolela maaka a matala a re: “Le ka se hwe lehu.” Ke moka a leka go kgodiša Efa gore ga go hlokagale gore a kwe Modimo, a re go yena: “Modimo o tseba gore ka lona letšatši leo le tlago go ja tša sona, mahlo a lena a tla bulega.” Sathane o be a bolela gore Jehofa o be a sa nyake gore ba je dienywa tša sehlare seo ka gore di be di tla ba hlalefiša. Go oketša moo, Sathane o ile a bolela maaka ka go tshepiša Efa gore: “[Le tla] swana le Modimo, la tseba botse le bobe.”
10 Ga bjale Adama le Efa ba be ba swanetše go dira phetho. Na ba be ba tla kwa Jehofa, goba na ba be ba tla kwa noga? Ba ile ba kgetha go se kwe Modimo. Ka go dira bjalo, ba ile ba kgetha go ema le Sathane. Ba ile ba gana Jehofa gore e be Tatago bona gomme ba se kwe molao wa gagwe wo o bego o ba šireletša.
11. Ke ka baka la’ng Jehofa a sa kwane le borabele?
11 Ka go se kwe Jehofa, Adama le Efa ba ile ba lahlegelwa ke tokelo ya go ba bao ba phethagetšego. Go oketša moo, go rabela ga bona go feleleditše ka gore ba ikaroganye le Jehofa ka gore ‘mahlo a Jehofa a sekile kudu moo a ka se kego a lebelela bobe.’ Ka baka leo, o “palelwa ke go bogela bokgopo,” goba go bo kgotlelela. (Habak. 1:13) Ge nkabe a bo kgotleletše, dilo ka moka tše di phelago legodimong le lefaseng di be di tla ba kotsing. Ka godimo ga tšohle, ge nkabe Modimo a ile a se dire selo ka sebe seo se dirilwego kua tšhemong ya Edene, dibopiwa tše dingwe tša gagwe di be di tla ipotšiša gore ke Modimo wa mohuta mang. Eupša Jehofa o botegela ditekanyetšo tša gagwe; ka mehla o phetha seo a se boletšego. (Ps. 119:142) Ka gona taba ya gore Adama le Efa ba be ba na le tokologo ya go itirela diphetho e be e sa re gore ba tshele molao wa Modimo. Adama le Efa ba ile ba hwa ka baka la go se kwe Jehofa gomme ba boela mmung woo ba bego ba bopilwe ka wona.
12. Go ile gwa direga’ng ka bana ba Adama?
12 Ge Adama le Efa ba be ba eja seenywa sa sehlare sa gare ga tšhemo, ba ile ba ithaka ka lapeng la Modimo la legohle. Modimo o ile a ba raka tšhemong ya Edene, gomme gwa se sa kgonega gore ba boele go yona. (Gen. 3:23, 24) Ka ge Jehofa e le Modimo wa toka, o ile a dira gore ba bune ditlamorago tša phetho ya bona. (Bala Doiteronomio 32:4, 5.) Go tloga ka nako yeo, go be go se sa na motho mo lefaseng yo a bego a ka bonagatša dika tša Modimo ka mo go phethagetšego. Ga se feela gore Adama o lahlile bokamoso bjo bobotse, eupša gape o fetišeditše go se phethagale, sebe le lehu baneng ba gagwe. (Baroma 5:12) O dirile gore re fetwe ke bophelo bjo bo sa felego. Go feta moo, Adama le Efa ba be ba ka se sa kgona go ba le bana ba ba phethagetšego; e bile le bana ba bona ba be ba ka se tsoge ba bile le bana ba ba phethagetšego. Ka morago ga gore Sathane Diabolo a dire gore Adama le Efa ba hlanogele Modimo, o ile a tšwela pele a lahletša batho.
TOPOLLO E RAROLLA MATHATA
13. Ke’ng seo Jehofa a se kganyogelago batho?
13 Jehofa o tla dula a re rata. Go sa šetšwe go se kwe ga Adama le Efa, o nyaka gore batho e be bagwera ba gagwe. Ga a nyake gore motho le ge e le ofe a hwe. (2 Pet. 3:9) Ka gona gateetee ka morago ga borabele bja Adama le Efa, Jehofa o ile a rulaganya gore batho e tle e be bagwera ba gagwe gape, mola ka nako e swanago a kgomaretše ditekanyetšo tša gagwe tša go loka. O ile a dira seo bjang?
14. (a) Go ya ka Johane 3:16, ke tokišetšo efe yeo Modimo a e dirilego go phološa batho sebeng le lehung? (b) Ke potšišo efe yeo re ka e ahlaahlago le batho bao ba thabelago?
14 Bala Johane 3:16. Ba bantši ba batho bao re ba laletšago Segopotšong ba tseba temana ye ka hlogo. Eupša potšišo ke gore: Sehlabelo sa Jesu se dira bjang gore re tle re hwetše bophelo bjo bo sa felego? Re hwetša sebaka sa go thuša batho bao ba tsomago therešo go tseba karabo ya potšišo yeo e bohlokwa nakong ya ge re laletša batho Segopotšong, letšatšing la Segopotšo le ka morago ge re etela batho bao ba bego ba tlile Segopotšong. Batho bao ba ka thabišwa ke go tseba gore topollo e bontšha gore Jehofa o a re rata le gore o bohlale. Ke ditaba dife tša mabapi le topollo tšeo re ka ba thušago go di kwešiša?
15. Ke’ng se se dirilego gore Jesu a se swane le Adama?
15 Jehofa o neetše ka motho yo a phethagetšego yo a bego a tla re lopolla. Motho yoo yo a phethagetšego o be a tla swanelwa ke gore a botegele Jehofa gomme a ikemišetše go neela ka bophelo bja gagwe gore batho ba phološwe. (Baroma 5:17-19) Jehofa o ile a dira gore morwa yoo wa gagwe wa mathomo a tle a belegwe mo lefaseng e le motho. (Joh. 1:14) Ka gona Jesu o ile a ba motho yo a phethagetšego, go no swana le Adama. Eupša ka go se swane le Adama, Jesu o ile a phela ka go dumelelana le ditekanyetšo tšeo Jehofa a bego a di beetše motho yo a phethagetšego. Gaešita le ge Jesu a ile a lekwa o šoro, ga se a ka a dira sebe goba a roba molao le ge e le ofe wa Modimo.
16. Ke ka baka la’ng topollo e le mpho e bohlokwa kudu?
16 Ka ge Jesu a be a phethagetše, o be a ka phološa batho sebeng le lehung ka go ba hwela. O be a swana le Adama pele a ka dira sebe. O be a phethagetše, a botega e bile a ekwa Modimo. (1 Tim. 2:6) Jesu o ile a hwa lehu la sehlabelo e le gore batho “ba bantši” ba tle ba hwetše bophelo bjo bo sa felego
JEHOFA O DIRILE GORE RE BOELANE LE YENA
17. Ke’ng seo topollo e dirago gore se kgonege?
17 Jehofa o dirile boikgafo bjo bogolo ka go re nea morwa wa gagwe gore a tle a re hwele. (1 Pet. 1:19) O rata batho kudu moo a ilego a dira gore Morwa wa gagwe yo a tswetšwego a nnoši a re hwele. (1 Joh. 4:9, 10) Ka mantšu a mangwe, re ka re Jesu o tšere legato la tatago rena wa pele e lego Adama. (1 Bakor. 15:45) Ka go dira bjalo, Jesu ga a re thuše feela go tlo hwetša bophelo bjo bo sa felego; eupša o re nea le sebaka sa gore mafelelong re tle re boele ka lapeng la Modimo. Ka baka la sehlabelo sa Jesu, Jehofa o kgona go amogela batho ka lapeng la gagwe ntle le gore a tshele ditekanyetšo tša gagwe tša go loka. Na ga re thabe ge re nagana ka nako yeo Jehofa a tla dirago gore batho ka moka ba botegago ba phethagale? Ka nako yeo, go tla ba le botee bjo bo feletšego magareng ga karolo ya legodimong ya lapa la gagwe le karolo ya lefaseng ya lapa la gagwe. Le gona re tla ba bana ba Modimo ka kgopolo e feletšego.
18. Ke neng moo Jehofa a tlago go ba “tšohle go yo mongwe le yo mongwe”?
18 Borabele bja Sathane ga se bja thibela Jehofa go rata batho, e bile bo ka se thibele batho ba sa phethagalago gore ba botegele Jehofa. Jehofa o tlo diriša topollo go thuša bana ba gagwe ka moka gore e be ba lokilego. Nagana kamoo bophelo bo tla bago ka gona ge motho yo mongwe le yo mongwe “yo a lemogago Morwa” le go “dumela go yena” a hwetša bophelo bjo bo sa felego! (Joh. 6:40) Ka ge Jehofa a re rata e bile a le bohlale, o tlo dira gore re phethagale, ka go dumelelana le morero wa gagwe wa mathomong. Ka gona Jehofa, yena Tatago rena, o tla ba “tšohle go yo mongwe le yo mongwe.”
19. (a) Ke’ng seo re tlago go se dira ge e ba re leboga topollo? (Bona lepokisi le le rego, “ A re Tšweleng Pele re Tsoma ba ba Swanelegago.”) (b) Sehlogong se se latelago, re tlo ahlaahla’ng gape mabapi le topollo?
19 Ge e ba re leboga topollo, re tla dira sohle seo re ka se kgonago go botša batho ba bangwe gore le bona ba ka holwa ke mpho ye e kgolo. Ba swanetše go tseba gore ka lerato Jehofa o diriša topollo go thuša batho ka moka gore ba tle ba hwetše bophelo bjo bo sa felego. Eupša topollo ga se ya dira feela gore re tle re hwetše bophelo bjo bo sa felego. Sehlogo se se latelago se tlo bontšha gape kamoo sehlabelo sa Jesu se rarollago mmudubudu woo Sathane a o tsošitšego kua tšhemong ya Edene.


text:
Na re Swanetše go Hlaba Modimo ka Dipotšišo?
BA BANGWE ba re go botšiša Modimo dipotšišo go fošagetše. Ba ka ba ba nagana gore go botšiša Modimo lebaka la gagwe la go dumelela gore dilo tše itšego di direge goba di se ke tša direga ke go hloka tlhompho. Na o bona dilo ka tsela yeo?
Ge e ba go le bjalo, o ka makatšwa ke go kwa gore batho ba bantši ba lokilego ba ile ba botšiša Modimo dipotšišo. Ela hloko mehlala e latelago ya dipotšišo tšeo ba ilego ba mmotšiša tšona:
Monna yo a botegago Jobo o itše: “Go re’ng ba kgopo ba tšwela pele ba phela, ba tšofetše e bile ba humile le dinala?”—Jobo 21:7.
Moporofeta yo a botegago e lego Habakuku o itše: “Ke ka baka la’ng o lebelela baradia, moo o bilego o homola ge yo kgopo a metša yo a mo phalago ka go loka?”—Habakuku 1:13.
Jesu Kriste o itše: “Modimo wa ka, Modimo wa ka, o ntlogeletše’ng?”—Mateo 27:46.
Ge o ka bala ditemana tšeo di dikologilego ditsopolo tše, o tla bona gore ga go na seo se bontšhago gore Jehofa * Modimo o ile a hlabja ke ge a botšišwa dipotšišo tše bjalo tšeo di botšišwago ka go botega. Ge e le gabotse, go di dumelela ga gagwe ga go re makatše. Ka mohlala, Modimo ga a tenwe ke ge re kgopela gore a kgotsofatše dinyakwa tša nama tša motheo tšeo di dirago gore mebele ya rena e dule e phetše gabotse. O kgotsofatša dinyakwa tšeo ka lethabo. (Mateo 6:11, 33) Ka mo go swanago, o thabela go re fa tsebišo yeo e ka dirago gore menagano le maikwelo tša rena di dule di phetše gabotse. (Bafilipi 4:6, 7) Ge e le gabotse, Jesu o ile a botša barutiwa ba gagwe gore: “Tšwelang pele le kgopela, le tla newa.” (Mateo 7:7) Taba e dikologilego kholofetšo ya Jesu e bontšha gore o be a sa bolele feela ka go hwetša dilo tše di bonagalago eupša o be a bolela le ka go hwetša dikarabo tša dipotšišo tše bohlokwa.
Ge o be o ka fiwa sebaka, ke efe ya dipotšišo tše di latelago yeo o bego o ka rata go e botšiša Modimo?
- Na bophelo bja ka bo na le morero?
- Go tla direga eng ge ke ehwa?
- Ke ka baka la eng o dumelela ke tlaišega?
Ka ge “Lengwalo ka moka le buduletšwe ke Modimo,” o tla hwetša dikarabo tšeo Modimo a di neago ka Lentšung la gagwe, Beibele. (2 Timotheo 3:16) Ela hloko seo se dirilego gore batho ba bantši ba botšiše dipotšišo tšeo di lokeleditšwego ka mo godimo le dikarabo tšeo di newago ke Beibele.
^ ser. 7 Jehofa ke leina la Modimo bjalo ka ge le utolotšwe ka Beibeleng.


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Malawi
Plot 38, Area 32
Paul Kagame Road
LILONGWE
MALAWI
+265 1-762-111
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m
Go bona meago go tšea iri e tee le seripa
Mešomo yeo e dirwago
Go fetolelwa dikgatišo tše di theilwego Beibeleng ka maleme a mane a lefelong leo. Go okamelwa modiro wa diphuthego tša Malawi tše 1 300.